text:
Yuda yari umujura kandi abana na Yesu!
“Nuko Yuda Iskariyota, umwe mu bigishwa wendaga kumugambanira aravuga ati” ni iki gitumye aya mavuta atagurwa idenariyo magana atatu ngo bazifashishe abakene? Icyatumye avuga atyo si ukubabarira abakene, ahubwo ni uko yari umujura kandi ariwe wari ufite umufuka w’Impiya, akiba ibyo babikagamo” Yohana 12:4-6
Muri Yohana 13:29 batubwira ko Yuda yari umubitsi w’amafaranga, noneho aha ku murongo wa 6 bakavuga ngo yari umujura, ngo ayo mafaranga yabikaga yajyaga ayibaho! Mbega akaga!
Aya magambo maze kuyamenya, hari ukundi kuntu nasobanukiwe Yesu ndetse nsobanukirwa no kubantu bamwe na bamwe tujya twita bene Data. Nasanze Yesu yihangana, nasanze Yesu adategeka ku ngufu umuntu ngo nakore ibyiza, nasanze hahandi avuga ngo nimureke urukungu rukurane n’amasaka abyubahiriza.
Kera nkiri umwana iyo numvaga ngo umuntu narinziko akijijwe wenda yibye, yasambanye… nahitaga niheba nkavuga ngo buriya nanjye inzira ijya mu ijuru izananira, ariko ndashima Imana ishoboza abanyantege nke. Birashoboka ko umuntu yaba ari umuririmbyi ndetse ukomeye ariko adakijijwe, birashoboka ko umuntu yaba avuga ubutumwa ndetse azi kubwiriza cyane ariko akaba adakijijwe nkuko Yuda yabanaga na Yesu kandi akiba ngo yari umujura. Ibyo rero ntibizaguce intege nubibona kandi ntibizakubuze gukomeza inzira ijya mu ijuru kuko agakiza ari akumuntu ku giti cye kandi Imana yihangana itegereje ko wenda umuntu yazisubiramo akihana amaze gusobanukirwa ko Imana ntacyo ihishwa.
Hari ijambo riri muri zaburi aho Imana ivuga ngo “ Ibyo urabikora nkakwihorera ukibwira ko mpwanye nawe rwose,… “ buriya Imana ishobora kureka umuntu nka Yuda akicara mu itorero ndetse agakora n’imirimo ariko adakijijwe. Hari naho imugirira ibanga ….. nkuko Yesu yavugaga mu ibanga ibya Yuda , ngo atamushyira hanze! Ibaze nawe pe!
Usanze umeze nka Yuda, uyu waba ari umwanya mwiza kuri wowe wo kwihana kandi ubaye wari umaze gucibwa intege na ba Yuda bo mu itorero, wakongera ugakomera kuko bibaho, kandi Yesu akabyihanganira. Si igikuba gicitse rero ! Yesu abashoboze


c: text/html

text:
Aho ntukiba mu mwijima kandi umucyo waraje?
Ubusanzwe tumenyereye ko isi imurikirwa n’ibintu bibiri aribyo izuba ndetse n’ukwezi, ibi iyo bidahari haba hari icyo twita umwijima, kuko bisimburana buri munsi.
Gusa nubwo ibi ari ibinyarumuri tubona bitugirira akamaro ka buri munsi, dukenera mu mibereho yacu kandi koko bikaba bigafite bigera aho bikazima.
Hari igihe utaba ubona na kimwe bigasaba gushaka ikindi wifashisha, nibwo usanga abantu bari kugenda bamurika imuri abandi bakagenda bitonze ngo badasitara kuko aho baba bagenda haba hatabona.
……….” Nijye mucyo w’isi. Unkuriira ntazagebda mu mwijima na hato, ahubwo azaba afite umucyo w’ubugingo” Yohana 8:12
Birababaje kuba umucyo nyakuri utajya ugera ubwo uzima warabonetse, uhari, ariko abantu bakaba batarabimenye kugeza n’ubu, hakaba hari abakigendera mu mwijima ubuzima bwabo budafite ikibumurikira bamenze nk’abayobagurika.
Yesu niwe mucyo w’isi bivuze ko niba utaramwizera utaramwakira nk’umwami n’umukiza w’ubugingo bwawe, ukiyoba kuko ukiri mu mwijima. Rero ukeneye urumuri, ukeneye uwakumurikira ngo ubashe kugera iyo ujya.
Ntawe yanga kumurikira, nta mbaraga akoresha ngo umwemerere cyakora arabigusaba, byakubera byiza, byakubera iby’ummaro, wagira umugisha, wagira ihirwe, wabaho ubuzima bw’umucyo umurikiwe na Kristo.
Uyu aragukeneye ngo akumurikire uve munzira z’umwijima, kuko ntakiza kizibamo. Haberamo ibibi gusa, abaho barababaye, ntabyishimo bihaba, nta mugisha uhaba, nta mahirwe y’ubuzima ahaba, nta kizere cy’ejo hazaza gihari kuko satani abahoza mu bwihebe. Ariko Yesu iyo aje, nawe ukamwemerera ukamuha ubuzima bwawe aguha icyerekezo.
Yesu ababazwa nuko yaje mu be ariko ntibamwemere, ariko icyiza nuko abamwemeye bose bakizera izina rye yabahaye ubushobozi bwo kuba abana b’Imana. Yohana 1:11-12
Emera gusohoka mu mwijima, ugendere mu mucyo, Wemere Kristo akumurikire, kubyemera nta gihombo bigufitiye inyungu kandi uzabona ko utayobye, nubyemera uzasanga utaribeshye, uzaba ufite umucyo w’ubugingo.

robotstxt: allowed

filter: keep


text:
Rwanda | Huye: Bamwe mu bayobozi b’imidugudu baba ari bo batuma kanyanga na nyirantare bidacika
tariki ya 22 Nzeri,2012 abashinzwe umutekano bafashe abakora bakanacuruza kanyanga ndetse na nyirantare, kimwe n’abazinywa bo mu Tugari twa Matyazo na Kaburemera. Igikorwa nk’iki gikunda kuba, nyamara izi nzoga ntizicika. Ibi bituma hari abatunga agatoki ubuyobozi bwo ku rwego rw’imidugudu bavuga ko ari bwo bukingira ikibaba ba nyr’ugukora izi nzoga.
Ubundi, akenshi iyo inzego z’umutekano bafatanyije n’inzego z’ubuyobozi bw’ibanze bapanze kujya ahakorerwa bene izi nzoga hari igihe batabahasanga, cyangwa bagasanga uwo munsi nta zo bafite. Ibi bituma babona ko hari ababuriye ba nyir’ukuzikora.
Mukeshimana Anne Marie, umunyamabanga nshingwabikorwa w’Akagari ka Matyazo, kamwe mu twafatiwemo izi nzoga, yemeza ko za nyirantare na za kanyanga, zikorerwa ari nyinshi mu kagari ayobora, ariko ko zidacika kubera ko abazikora baba bafitanye amasano n’abayobozi bamwe na bamwe bo mu nzego z’ibanze.
Yagize ati “Iyo urebye ukabona nk’umukuru w’umudugudu afite nyina uteka kanyanga, wareba ukabona wenda uw’umutekano afite umudamu we uyiteka, wareba ukabona afite nyirasenge cyangwa se mushiki we (uyiteka ndlr), usanga ari ikibazo ku gutuma kanyanga icika kuko babakingira ikibaba.â€
Uyu munyamabanga nshingwabikorwa yakomeje avuga ati “ibi birushya inzego z’umutekano mu kuba bamenya amakuru ku hakorerwa bene izi nzoga. Gusa hari abayobozi bamwe na bamwe batameze nk’aba bafite abo bakingira ikibaba baduha amakuru, maze tukagerageza kurwanya bene izi nzoga zishobora gutuma abazinywa baba nk’inyamaswa.â€
Hashize igihe gitoya hatangijwe gahunda ijisho ry’umuturanyi mu Karere ka Huye. Ahari amakuru azavamo azatuma hafatwa ingamba zihamye zo kurwanya bene izi nzoga, ndetse n’ibiyobyabwenge byose muri rusange.


text:
Ishuri ry’incuke bubakiwe rizaca ubuzererezi mu bana
Muganza baravuga ko ishuri ry’incuke begerejwe rizarinda abana babo ubuzererezi bagakura bakunze ishuri bityo ntihazabeho ikibazo cyo guta amashuri kigaragara ubu.
Ishuri ry’incuke ryuzuye mu murenge wa Muganza ku bufatanye bw’akarere na Action Aid kuri ubu ni ryo rya mbere ryubatswe muri aka karere ka Gisagara.
Ubusanzwe abana bajyaga mu ishuri bafite imyaka 7 ariko iri shuri rikazajya ryakira abana bafite kuva ku myaka 3.
Mukakimenyi Epiphanie avuga ko kubera imirimo umubyeyi aba agomba gukora irimo no guhinga, bituma abana batiga akenshi baba inzererezi, bakanakuza ingeso mbi zitandukanye kuko ntawe ubakurikirana.
Ati “Abana bo mu cyaro batangira kuzerera bakiri bato kuko ababyeyi baba bagomba guhinga ntibahorane nabo amasaha yose, ariko iri shuri rizadufasha mu burere bwabo”
Abatuye Muganza banahamya ko abana bazatangira gutozwa isuku bakiri bato bityo indwara ziterwa n’umwanda nk’amavunja nazo zikazagenda zicika.
Ababyeyi nabo kandi ngo bazaba babonye umwanya uhagije wo kwita ku mirimo yabo yadindiraga kubera kuba bari kuwe n’abana bato mu rugo.
Mbonimpa Alphonse umubyeyi wo muri uyu murenge yagize ati “Ababyeyi b’abagore bajyaga badindira mu mirimo yabo y’ubuhinzi n’isarura akenshi kubera kuba bari kumwe n’abana none ubu bazajya babasiga ku irerero bajye mu mirimo”
Ubuyobozi bw’Akarere ka Gisagara nabwo bwemeza ko iri shuri ry’incuke rije nk’igisubizo ku bana batangiraga ubuzererezi ari bato, ariko kandi bakazaba banafite umutekano igihe bari ku ishuri.
Jerome Rutaburingoga umuyobozi w’Akarere ka Gisagara arasaba ababyeyi kwitabira kujyana abana mu ishuri, ndetse akanabasaba ubufatanye mu gukurikirana uburere bwabo igihe cyose.
Ati “Abana bazaba bafite umutekano, kandi nta buzererezi buzongera kubaho nk’uko wajyaga usanga abana ku mihanda ababyeyi bari mu mirimo”
Ishuri ry’incuke rya Muganza rizakira abana bari hagati ya 200 na m300. Buri mwana akajya atangirwa amafaranga ibihumbi 3000 ku gihembwe. Rifite agaciro ka miliyoni 90 568 810 y’u Rwanda.


text:
Nta mihango idasanzwe igaragaza ko uwapfuye yari umwami izakorwa mu ishyingurwa rya Kigeli V nk’uko uwahoze ari umujyanama w’uyu mwami, pasiteri Mpyisi yabisobanuye.
Mu kiganiro pastiri Ezra Mpyisi n’itsinda ayoboye bagiranye n’abanyamakuru kigamije gusobanura uko urugendo rwo kuzana umwami ngo atabarizwe mu Rwanda rwagenze cyabaye kuri uyu wa 11 Mutarama 2017, Mpyisi yavuze ko ntakidasanzwe kizagaragara mu itabarizwa rya Kigeli.
Mpyisi yagize ati “Nta mihango y’umuco idanzwe izakorwa mu gutabariza umwami Kigeli, azatabarizwa uko bisanzwe, ni ukumusezera bwa nyuma, amasengesho hanyuma agatabarizwa. Azatabarizwa i Mwima ya Nyanza ku wa 15 Mutarama 2017”
Mpyisi yakomeje avuga ko Kigeli azatabarizwa iruhande rwa mukuru we Mutara Rudahigwa ari nawe yasimbuye ku ngoma.
Pasiteri Ezra Mpyisi yavuze ko nta kintu kidasanzwe kigaragaza ko Kigeli V yari umwami kizakorwa mu itabarizwa rye.
Biravugwa ko Kigeli V azatabarizwa i Nyanza ku italiki ya 15 Mutarama 2017
Pasiteri Mpyisi yakomoje ku mpaka z’aho Kigeli yagombaga gutabarizwa zakemuwe n’inkiko zo muri Amerika, aho Mpyisi yavuze ko uwaburanaga ashaka ko umwami atabarizwa ishyanga ubwe mu rukiko yeretswe amashusho ye asobanurira abatumva ikinyarwanda ubwo Kigeli akiri muzima yababwiraga ko ashaka gutaha mu Rwanda.
Pasiteri Mpyisi ati “Arireba asobanurira Kigeli ko ashaka gutaha nawe abivuga, abantu baramuseka”
Mpyisi yanaboneyeho kurarikira abashaka kuzaza gutabariza Kigeli bose barimo n’abarwanyaga ko byakorerwa mu Rwanda kuzaza niba babishaka, ati “Twe ntakibazo dufitanye nabo”
Pasiteri Mpyisi nawe ari mu bashyigikiye ko Kigeli atabarizwa mu Rwanda nyuma y’uko anavuga ko yari umuntu we wa hafi ndetse ko ari nawe wamujyanye muri Amerika amukuye mu kaga muri Tanzaniya.


text:
Ibitekerezo
ututuntu ninez kbx padiri , motari mbes nutunt dusekej
sibyizape.abamotariturabiyamye.
aha niho nagarukiye:
icyo nshaka kuvuga ni: igitsina gore cyagiraga isoni nubwo muri kamere gikunda kandi cyifuza ko igitsina gabo cyicyiba hafi burigihe ariko byagiraga uko bikorwa( umugoere cy.umukobwa akimunyamunya, agahishahisha,ntumbonere ibere, ntunkoreho,muntege hanjye batazahabona ibintu nk’ibyo ariko ubu yeweee
*igitsina gabo: mubiremwa byose gikunda igitsina gore muburyo bwose kandi kikigirira impuhwe, umugabo iyo aganiriza umugore aba yishimye, amukoraho cy bakoranaho bombi niyo baba bataziranye urugwiro ruraza hagati yabo bombi navuga ko iyo ari kamere)
uko bihagaze rero ubu : uruhande rumwe bararukurura rukazana n’imizi nimiganda, umunu akaza akakwambarira ubusa ubusaaa pee! amabere-utubere cg. ibibere hanze, umukondo - uruda cg. akada huzuye ibirirbori kubera imbyaro nyinshi hanze,ibibuno cg. utubuno hanze.n’ibindi nibindi...
nibyo koko ni iterambere ariko ntibivuze kwica umuco, kwigira umujura witwaje igitsina cyawe oya
umugabo cy.umumotari cy.umushoferi niwitwara nabi wowe mugore cg. mukobwa akagusagarira muburyo buganisha kwirari ryigitsina utiriwe igira icyo uvuga ujye umenya ko witesheje agaciro kandi ugatesheje n’igihugu, niba koko wiyizi ko uri mwiza buriya nabandi barabibona singombwa ko hari uko wigira kundi go birusheho kugaragara.
ariko uretse n’abakora umwuga w’ubumotari bamwe bananiranyeee, n’abadamucyangwa abakobwa bariho muri iki gihe nabo ntiboroshye pe!! wowe se nawe umuntu ntiyita kungano ye, inso ye, imitwarire ye yewee imyambarire yo sinagira icyo mvuga akumiro.
mubyo bashyiramo imbaraga bazibuke no gusana imihanda y’amabuye iri mu mujyi wa Kamembe yasenyutse kimwe no kongera gucana amatara ari ku muhanda w’amabuye wa Cyapa-Gihundwe ADEPR kuko igice kinini cyayo kimaze igihe kitaka
nikobabaye ariko sibose harimo nabadakora ibyo.
Mwiriwe uyu mumotar aradusebeje siko twese duteye


text:
Uko niko Uwiteka avuga ati: havumwe umuntu wiringira undi muntu akishima amaboko ye, mu mutima we akimura Uwiteka. Hahirwa umuntu wizera Uwiteka, Uwiteka akamubera ibyiringiro.Yeremiya 17:5, 7
Isi n’ijuru byose byaremwe n’Imana, ibiri mu isi no mu ijuru nabyo n’Imana yabiremye. Ibi bigaragaza gukomera kwayo ndetse no kwerekana ko ari yo ibiyobora byose ari nayo mpamvu ijambo ryayo rivuga ko nta wundi cyangwa ikindi umuntu akwiriye kwiringira uretse Imana.
Imana itegeka ko udakwiriye kwiringira umwana w’umuntu ngo afate umwanya wakagombye kuba uw’Imana. yaba umubyeyi, uwo mukundana cyangwa mwashakanye, uwo muvukana n’inshuti kuko bose ni abantu nkawe byange bikunde urwego wamushyizeho niba waramugize akamana kawe, uzibabariza ubusa kuko nta muntu w’igitangaza ubaho, twese ubuzima dufite burarangira kugeza igihe Yesu Kristo azagarukira gutanga ubugingo. Cyakora Imana ntabwo ivuga ngo wirengagize abandi, icyo idashaka nuko wayibangikanya n’undi ngo abe akamana muri wowe no kuri wowe.
Ibanga ukwiriye kumenya ni uko Imana iba ishaka ko yaba iyambere mu buzima bwawe, abandi bakaza nyuma, nubwo bikomeye ariko ujye wibuka ijambo ryayo rivuga ngo uwiringira umwana w’umuntu avumwe ariko ngo hahirwa umuntu ufata Imana ikamubera ibyiringiro. Icyemezo cyiza nuko wakwemerera Imana ikaba iyambere mu buzima bwawe.


text:
Umufasha wa Perezida Paul KAGAME akaba n’umuyobozi wa Unity Club ashyira ibuye ry’ifatizo ahazubakwa amazu y’abacitse ku icumu
Umufasha wa Perezida Paul Kagame, Jeannette Kagame kuri iki cyumweru yashyize ibuye ry’ifatizo ahazubakwa amazu azatuzwamo Incike za Jenoside zisaga 100, inzu izubakwa mu murenge wa Mukura, akarere ka Huye.
Uretse aya mazu Nyakubahwa Jeannette Kagame yatangije kubaka, biteganyijwe ko ari bunafungure ku mugaragaro amazu abiri yiswe Impinganzima yubatswe na Unity Club (UC) akaba azacumbikira abagore b’Incike 16 biciwe abana babo muri Jenoside yakorewe abatutsi muri 1994.
Mu ijambo rye, Jeannette Kagame yashimiye abitabiriye igikorwa cyo kuremera ababyeyi bagizwe Incike na Jenoside yo mu 1994, ndetse anashimira umuryango AVEGA Agahozo ku mirimo myiza n’ubwitange ihora igaragaza mu kwita kuri aba babyeyi.
Jeannette Kagame yavuze ko gufasha aba babyeyi ari ukubitura ibikorwa by’indashyikirwa bakorera igihugu kandi babifatanyije n’ibikomere batewe no kubura ababo mu gihe cya Jenoside yakorewe abatutsi.
Yagize ati: “Twibuka iteka ko ababyeyi nkamwe bafashije igihugu cyacu kubona ibisubizo by’ibibazo bikomeye mubifatanyije n’ibikomere, Mwarereye u Rwanda, harageze rero ko umuryango mwasanye na wo ubitaho, ukabitura, ukabashajisha neza.”
Yakomeje agira ati “Mu rwego rwo kubaha amasaziro meza, Leta yatanze umurongo wo guhuriza hamwe aba babyeyi, iyi nyubako izabasha kwakira ababyeyi basaga ijana.”
Madamu Jeannette Kagame kandi yavuze ko nubwo hari intambwe igaragara imaze guterwa mu gufasha ababyeyi barokotse Jenoside, ngo igihugu kiracyafite umubare munini w’ababyeyi bakeneye kwitabwaho.
Igikorwa cyo kubaka aya mazu cyatewe inkunga na Banki itsura amajyambere BRD aho yagennye 100, 000, 000Frws zo kuzifashisha muri iyi mirimo yo kubaka aya mazu.
Umuryango Unity Club washinzwe 1996, uhuriza ahamwe abari abayobozi n’abafasha babo mu gihe cya kera no kuri ubu, hagamijwe guteza imbere ubumwe ndetse no guharanira amajyambere arambye y’igihugu.
Intego y’uyu muryango kuva utangira, yari ugushyiraho ihuriro rihuza abanyamuryango n’abanyarwanda muri rusange bafite inyota yo guteza imbere ibiganiro ku kurwanya imbogamizi bahura nazo, imirimo ibyara inyungu ndetse no gukorera hamwe mu kurwanya ibibazo byibasira iterambere ry’abanyarwanda.
Mu myaka 20 ishize Unity Club yagiye itera imbere binyuze mu ntego zayo aho imaze kuba intwararumuri ku banyarwanda bose iteza imbere uburinganire, ubuvugizi ku batishoboye muri rusange bibanda ku mfubyi n’abapfakazi.


text:
mar.
10
mai
2011
ISOMO RYA MBERE
Igitabo cy’Ibyakozwe n’Intumwa (Intu 9, 31-42)
Muri iyo minsi, 31Kiliziya yariho mu mahoro muri Yudeya yose, muri Galileya no muri Samariya, ishinga imizi kandi ikomeza kubaha Nyagasani, bityo irushaho kujya mbere ikomejwe na Roho Mutagatifu. 32Ubwo rero Petero wazengurukaga igihugu cyose, aza kugera no ku batagatifujwe bari batuye i Lida. 33Ahasanga umuntu witwa Eneya, wari umaze imyaka umunani atabyuka kubera ubumuga. 34Petero aramubwira ati « Eneya, Yezu Kristu aragukijije. Haguruka wisasire uburiri bwawe !» Uwo mwanya arahaguruka. 35Nuko abaturage bose b’i Lida n’abo mu kibaya cya Saroni babibonye, bayoboka Nyagasani.
36Ubwo i Yope hakaba umwigishwakazi witwa Tabita, mu kigereki rikaba Doruka. Yakoraga ibikorwa byiza byinshi, kandi agatanga n’imfashanyo y’abakene. 37Muri iyo minsi aza gufatwa n’indwara, maze arapfa. Bamaze kuhagira umurambo we, bawurambika mu cyumba cyo mu nzu yo hejuru. 38Kuko rero Lida yari bugufi bw’i Yope, abigishwa bakaba barumvise ko Petero ari ho ari, bamutumaho abantu babiri kumubwira bati « Ntutindiganye kuza iwacu. » 39Petero ahaguruka uwo mwanya, ajyana na bo. Akihagera, bamujyana muri cya cyumba cyo mu nzu yo hejuru, abapfakazi bose bari bamukikije barira, bereka Petero amakanzu n’ibishura Doruka yadodaga akiri kumwe na bo. 40Nuko Petero aheza abantu bose, arapfukama arasenga ; hanyuma ahindukirira umurambo aravuga ati « Tabita, haguruka !» Nuko ngo abumbure amaso abona Petero, areguka maze aricara. 41Petero amuhereza ikiganza aramuhagurutsa ; ni ko guhamagara abatagatifujwe n’abapfakazi, aramubereka ari mutaraga. 42Iyo nkuru imenyekana i Yope hose, bituma abantu benshi bemera Nyagasani.
ZABURI (Zab 116 (114-115), 12-13 , 14-15, 16ac-17)
Inyik/ Ndashimira Uhoraho, kubera ibyiza byose yangiriye !
Ibyiza byose Uhoraho yangiriye,
rwose nzabimwitura nte ?
Nzashyira ejuru inkongoro y’umukiro,
kandi njye niyambaza izina ry’Uhoraho.
Nzarangiza amasezerano nagiriye Uhoraho,
imbere y’iteraniro ry’umuryango we wose.
Koko Uhoraho ababazwa n’urupfu rw’abayoboke be !
None rero Uhoraho, wagiriye ko ndi umugaragu wawe,
maze umbohora ku ngoyi !
Nzagutura igitambo cy’ishimwe,
kandi njye niyambaza izina ry’Uhoraho.
IBANGONDIRIMBO RIBANZIRIZA IVANJILI (Yh 6, 63. 68)
Alleluya AIleluya.
Amagarnoo yawe Nyagasani,
aturuka kuri Roho kandi agatanga ubugingo.
Ni wowe ufite amagambo y’ubugingo bw’iteka.
Alleluya.
IVANJILI
+ Yohani (Yh 6, 60-69)
Muri icyo gihe, mu isengero ry’i Kafarinawumu Yezu yari yaravuze ati « Urya umubiri wanjye akanywa n’amaraso yanjye, agira ubugingo bw’iteka. » 60Abenshi mu bigishwa be bamaze kumwumva baravuga bati « Aya magambo arahambaye, ni nde washobora kuyatega amatwi ?» 61Yezu amenya ko abigishwa be kijujutiye ayo magambo, arababwira ati « Mbese ibyo birabatsitaje? Noneho ubwo hacura iki mubonye Umwana w’umuntu azamutse ajya aho yahoze mbere hose ? 63Roho ni we ubeshaho, umubiri nta kavuro. Amagambo nababwiye aturuka kuri Roho, kandi agatanga ubugingo. 64Ariko muri mwe harimo abatemera. » Koko Yezu yari azi mbere hose abatemera, ndetse yari azi n’uzamugambanira. 65Arongera ati « Ngiyo impamvu yatumye mbabwira ko ari nta we ushobora kunsanga atabihawe na Data. » 66Kuva ubwo benshi mu bigishwa be bavanamo akabo karenge, ntibongera kugendana na we ukundi. 67Nuko Yezu abwira ba Cumi na babiri ati « Namwe se murashaka kwigendera ?» 68Simoni Petero aramusubiza ati «Nyagasani, twasanga nde wundi, ko ari wowe ufite amagambo y’ubugingo bw’iteka. Twe twaremeye, kandi tuzi ko uri Intungane y’Imana.»


text:
Ibikoresho
Ifu y’imyumbati garama 500
Imineke ya kamaramasenge 10
Amavuta
Uko bikorwa
Vanga imineke n’ifu y’imbumbati bimere nk’ubugari
Shyira amavuta ku ziko ashyuhe
Kata amandazi ukurikije uko ushaka, ushobora gukatamo ay’utuzeru , ukabanza ugashyira wa mutsima ku kameza gasa neza ukawuramburisha icupa, ubundi ukajya wubikaho agakombe unsindagiye hakavamo amandazi y’ibizeru bakunze kwita kamaramasenge
Genda ushyira mu mavuta make make uhindure impande zose zishye neza.
Amandazi y’imyumbati n’imineke
Ibikoresho


text:
Abarezi n’ababyeyi bo mu kagari ka Mwendo mu murenge wa Kabaya, bahangayikishijwe no kutagira ibyumba by’amashuri bihagije, kuko ubu hari aho abana 130 bigira mu cyumba cy’ishuri kimwe.
Ni nyuma y’uko ibyumba by’amashuri 6 byo ku kigo cy’amashuri cya Mwendo mu murenge wa Kabaya mu Karere ka Ngororero byangijwe n’umutingito wabaye muri Kanama 2015, ubuyobozi bw’ishuri bugahitamo kuyasenya kugira ngo atazateza impanuka akagwa ku bana.
Nzabandora Donat, umuyobozi w’ikigo cy’amashuri cya Mwendo, avuga ko bafite imbogamizi zo kwigisha abana 1617 bo kuri iki kigo ayoboye, bitewe n’ubuke bw’ibyumba by’amashuri, dore ko kuri ubu bafite ibyumba 13 gusa.
Uyu muyobozi yabwiye Imvaho Nshya ati:«Hari umutingito waje kunyuramo, ibyumba byari bishaje byubakishije inkarakara twabonye bizagwa ku baha dufata umwanzuro wo kubisenya.
Mu mwaka wa kabiri abana 130 bahurira mu cyumba kimwe, ubwo rero nk’umwarimu gutanga imyitozo myinshi biramugora agahitamo gutanga umwe kugira ngo yoroshye akazi ko gukosora, iyi myigire rero tubona natwe idindiza abana.
Turifuza ubufasha aho bwaturuka hose kuko uburezi buratureba twese, kandi ni inkingi y’iterambere.»
Uyu muyobozi w’amashuri akomeza avuga ko mu gihe bagitegereje ko bazabona ubufasha buturutse ku Karere, ngo biyambaje ibikorwa by’umuganda ukorwa n’abaturage, aho bamaze kubumba no gutwika amatafari ibihumbi 90, gutunda amasiteri 20 y’amabuye no gusiza ibibanza byakubakwamo ibyumba bitatu.
Ni igikorwa abaturage bavuga ko bazakomeza kugiramo uruhare binyuze mu bikorwa by’umuganda, dore ko n’ubundi abatuye muri uyu murenge wa Kabaya babaye indashyikirwa mu bikorwa by’umuganda, mu mwaka wa 2015/2016, baza ku isonga mu mirenge 13 igize akarere ka Ngororero.
Aba baturage bafite abana biga kuri iri shuri bamaze gukora ibikorwa bifite agaciro ka miliyoni 18 z’amafaranga y’u Rwanda, batunganya umudugudu ntangarugero, bakaba babishimiwe na Minisiteri y’ubutegetsi bw’igihugu yabageneye ishimwe, n’akarere kabagenera igihembo cy’amafaranga y’u Rwanda ibihumbi magana abiri.
Umuyobozi w’Akarere ka Ngororero Ndayambaje Godefroid, yizeje aba baturage ubufasha, anavuga ko muri gahunda zihutirwa bafite harimo no kubafasha mu kubaka ibyumba by’amashuri kugira ngo abana bige bisanzuye kandi neza.
Yagize ati:«Amashuri azuzura, turashima aba baturage ko ibikorwa babigira ibyabo, baratangiye bishakira ibisubizo byo kugira ngo abana babo babone aho bigira.
Natwe nk’akarere tuzabafasha ku byo batabasha kwishoboza ariko abana babone aho bigira, kuko natwe ntabwo twishimiye kubona abana 130 mu ishuri rimwe kuko kutiga neza biraduhangayikisha.»
Muri iyi iki kigo cya Mwendo, hakenewe nibura ibyumba 12 byiyongera ku byumba 13 bafite, kugira ngo abana 1617 babashe kwiga bisanzuye.
Ubuyobozi bw’Akarere ka Rusizi bwasabwe gukurikiranira hafi ikibazo cya zimwe mu nyubako zihurirwamo n’abantu benshi zashegeshwe n’umutingitito, nyamara magingo aya zikaba zigikorerwamo kandi (...)
Ababyeyi barerera muri GS Ntura Protestant, ishuri riri mu murenge wa Giheke mu karere ka Rusizi, bafite impungenge z’uko abana babo bagiye gutangira amashuri, ibyumba by’amashuri bigiramo bishaje (...)
Abaturage bo muri Nyamugari mu murenge wa Ndego mu karere ka Kayonza bavuga ko bakusanyije amafaranga arenga miliyoni 6 ngo babone amazi meza, ariko ngo barayategereza baraheba. Igitekerezo cyo (...)
Umuyobozi w’akarere ka Rwamagana Mbonyumuvunyi Radjab, arasaba abaturage batuye muri aka karere kwirinda gukongeza ingengabitekerezo ya Jenoside mu bana bato, ahubwo bakayikumira kugira ngo (...)
Nyuma y’uko mu minsi ishize abayobozi b’utugari n’abakozi babungirije, n’abanyamabanga nshingwabikorwa b’imirenge mu turere tugize intara y’Uburengerazuba bagiye basezera ku mirimo yabo, bamwe mu (...)
OPP. MAGERWA, EXPO GROUND, GIKONDO KIGALI, RWANDA PHONE NO : +250-784867952 / 53
© Copyright 2015: Imvaho Nshya. All rights reserved.
Powered by: RPPC.


text:
Imana ibasha kongera kubumba bundi bushya. Pasitori Bimenyimana J. Claude
Yeremia 18:1-6 Ijambo ryaje kuri Yeremiya rivuye ku Uwiteka riti "Haguruka umanuke ujye mu nzu y’umubumbyi, ni ho nzakumvishiriza amagambo yanjye." Nuko ndamanuka njya mu nzu y’umubumbyi, ndebye mbona arakorera umurimo we ku ruziga. Nuko ikibindi yabumbaga mu ibumba gihombera mu ntoki z’umubumbyi, maze aribumbisha ikindi kibindi kimeze uko ashaka. Maze ijambo ry’Uwiteka rinzaho riti "Yemwe ab’inzu ya Isirayeli mwe, mbese sinabasha kubagenza nk’uyu mubumbyi ? Ni ko Uwiteka abaza. Dore uko ibumba rimeze mu ntoki z’umubumbyi, ni ko namwe mumeze mu ntoki zanjye, mwa ab’inzu ya Isirayeli mwe.
Zaburi51:3...Mana, umbabarire ku bw’imbabazi zawe, Ku bw’imbabazi zawe nyinshi usibanganye ibicumuro byanjye.Unyuhagire rwose gukiranirwa kwanjye, Unyeze unkureho ibyaha byanjye.Kuko nzi ibicumuro byanjye, Ibyaha byanjye biri imbere yanjye iteka....
Luka 23:46 Yesu avuga ijwi rirenga ati"Data, mu maboko yawe ni ho nshyize ubugingo bwanjye." Amaze kuvuga atyo umwuka urahera.
Yeremiya ni umuhanuzi mu bahanuzi bakuru dusanga mu isezerano rya kera. Yakomokaga mu muryango w’Abayuda, mu muryango w’abatambyi bo kwa Abiyatari.
Bamwitaga umuhanuzi w’amaganya. Ibyamurizaga byari byinshi harimo ko yahawe umurimo ukomeye cyane kandi ari muto, yarizwaga n’umuhamagaro, ndetse n’abantu babi bo mu gihe cye yahanuriraga. Yahanuye ku ngoma y’umwami Yosiya n’abamukurikiye. Mu gihe barimo basana urusengero, batora umuzingo wavugaga iby’umuvumo Uwiteka yari kuzabateza, Yosiya bawumusomeye aca bugufi ashaka mu maso h’Imana bituma akorana neza n’umuhanuzi Yeremiya.
Imana ituma Yeremiya ngo abaze ubwoko bw’Imana uko bwagomeye Imana kandi ntacyo yabimye. Habura n’umwe ukiranuka akavuga ukuri. Bari barivanze baramya izindi mana.
Imana yigisha uyu muhanuzi Yeremiya iramusohora imujyana aho umubumbyi abumba ikibumbano cye kigahombera mu ntoke z’umubumbyi. Imana iti nk’uko ibumba ryahombeye mu ntoke z’umubumbyi niko abisiraheli bangendekeye mu biganza byanjye. Ati ariko nk’uko umubumbyi yakozemo ikindi kibindi niko nzabafata mbabumbe.
Uyu mubumbyi yagiraga ukwihangana gukomeye. Iyo atakugira yari gukata iryo bumba ubundi akaryihorera kuko ritavuyemo ikibumbano yashakaga.
Ibyaha bikomeye byatumye batana n’Imana bakagaragara nk’abahombye ni uko bari barayimuye bakaramya izindi mana. Yesaya ati inka imenya nyirayo , ariko ubwoko bw’Imana bwari bwarahararutswe Uwiteka bahitamo gukorera Baari na Ashela.
Kuko Imana yari yaragambiriye kongera kubabumba igira iti " nagukunze urukundo ruhoraho, nzongera nkubumbe."
Benshi babasha guhombera Imana nyamara bagaragara nk’abanyehirwe. Dawidi wari umwana wibagiranye, yibereye inyuma y’intama, nyamara akaza kuba umwami w’abisiraheli, yari umunyehirwe ukomeye. Ariko amaze gushira impumu, abandi bari ku rugamba, asambanya umugore wa Uliya amutera inda, mu gushaka kubihisha ageza aho yicisha umugabo we. Agaragara nk’uhombeye Imana, nibwo Imana yatumye umuhanuzi Natani kumuhanurira igamije kumubumba bundi bushya. Ariko ntihabuze kubaho ingaruka z’ubuhemu bwe.
Dawidi atakira Imana ngo Nyagasani ntunkureho Umwuka wawe, undememo umutima mushya.
Yakobo nawe yagiriwe ineza ikomeye n’Imana kandi yari umuriganya agira ibyo agambirira ageze i Beteli ariko amaze kumererwa neza arabyibagirwa.
Imana itubumbisha urukundo, ineza n’imbabazi zayo nyinshi ikadusanisha Umwuka wayo.
Hari benshi bakomerekejwe n’amateka, ariko abo nabo Yesu abasha kubabumba. Abamugaye ntibagiraga uburenganzira mu bisiraheli, ariko Yesu we yarabegeraga akabagirira neza. Niko yagiriye wa mugabo wari waravutse ahumye nyamara abanyedini batuka Yesu.
Imana ikoresha Umwuka Wera itubumba. Yohana ku kirwa cy’iPatimo ati ndi mu Mwuka nagenderewe n’Umwami... ibyo byamumaze umubabaro bari baramushyizemo. Halleluya !
Umuntu iyo ari muri Kristo Yesu aba abaye icyaremwe gishya!
"Mpanagurwe hose Mwami, n’Umuriro niba ushaka, nkire ibyaha birimburwe, nkire ibyaha birimburwe..."
Amen


text:
Avuga ko agitangira kumenya ubwenge, ubuzima bwatangiye kumusharirira kuko ababyeyi be batamukingizaga nk’abandi bana barindwi bava inda imwe, ngo ntibanatumaga agera ahagaragara kuko abayehova bari barabwiye umuryango we ko icyo ari ’igishitani’ cyabateye mu rugo rwabo ngo kuko mu minsi y’imperuka hazaza ibyaduka none bikaba byatangiriye iwabo mu rugo.
Mu kiganiro Sindayigaya yahaye umunyamakuru wa IGIHE ubwo habaga ibikorwa by’ukwezi kwahariwe ubukangurambaga bwa NEP-Kora Wigire nk’umuntu, uyu musore wavuye ku rwego rwo gusabiriza akagera ku iterambere binyuze mu budozi bw’inkweto yigiye kuri VTC –Hindiro muri Ngororero, yagarutse ku rugendo rw’ubuzima bwe bwamushaririye nk’umuntu wavukanye ubumuga ariko akaba amaze kugira aho yigeza.
Bijya gutangira ntiyigeze akingizwa nk’abandi bana
Ati” Nkura nasanze ndi imfura iwacu mu muryango, ababyeyi banjye byarabagoye kubana n’umwana udafite amaguru. Sinakingijwe nk’abandi bana, Mama yagiraga agahinda, yavugaga ko atabona aho ampingukana mu bandi babyeyi bafite abana bazima.”
Akomeza agira ati "Abayehova bakibwira ababyeyi banjye ko mu minsi y’imperuka hazaza ibyaduka bikaba byasohoreye mu muryango wabo, barushijeho kwiheba no kugira ubwoba kuko bumvise ko ari umuzimu wabateye.”
Ku myaka 11 nibwo yatangiye amashuri abanza
Muri 2004 Sindayigaya yabonye umushinga umuha igare ryo kugenderamo nk’umuntu ufite ubumuga kuko byari bimaze kumenyekana ko ahari kandi apfukiranwa, gusa ngo iwabo bararibitse kuko ntaho yajyaga.
Ati "Muri 2006 ubwo nari mfite imyaka 11, iwacu ku rugo Leta yahacishije umuhanda, nari mbonye amahirwe yo kuvuga ko nshaka kujya kwiga kuko igare ryanjye bampaye ryari rimaze imyaka ibiri ribitse mu nzu ntaho njya.”
Avuga ko yagiye ku ishuri ribanza rya Mbonabyombi akiga ashyizeho umwete akajya aba mu myanya y’imbere kugeza ageze mu mwaka wa gatanu w’amashuri abanza aho yarekeye kwiga.
Ati "Nize neza abarimu bakamfasha,hari nubwo nabaga uwa mbere ariko ngeze mu mwaka wa gatanu w’amashuri abanza n’ubundi ntibyagenze neza kuko ababyeyi banjye n’abana batandatu tuvukana bahisemo kuntoroka bakomeje kujya bikanga ko babana n’umuzimu, maze rimwe mvuye ku ishuri nsanga bagiye nta n’ikintu bajyanye kugeza uyu munota sinzi aho bari.”
Kuva mu bwana bwe ngo Sindayigaya abantu baramukunda bityo ngo n’iyo bamwe bamucaga intege yabonaga abandi bakamutera imbaraga ubuzima bugakomeza.
Yagiye gusabiriza birangira yize imyuga imutunze
Nyuma y’uko ababyeyi n’abavandimwe be bamucitse, ibyo kwiga yarabihagaritse ajya kurererwa kwa Nyirakuru ubyara nyina. Agezeyo ngo yaratotejwe bumva ko ari umutwaro ubaremereye, ahitamo gusubira iwabo ajya kwibana mu nzu.
Ati "Kwa Nyogokuru naratotejwe mpitamo kugaruka kwibana iwacu. Natangiye kujya njya mu murima ngahinga mfukamye nkabifatanya no kujya gusabiriza mu isoko rya Ngororero no ku mihanda hose.”
Muri ubwo buzima bumugoye bwo kuba wenyine yaravukanye n’abandi, abayobozi bamubwiye ko hari ishuri riri kwigisha imyuga ahita ajya kwiyandikishamo.
Muri VTC Hindiro niho yahinduriye ubuzima
Muri 2014 yagiye muri VTC Hindiro, yiga ibyo gukora inkweto kuko ariko kazi avuga ko kajyanye n’ubumuga afite.
Nyuma y’amezi abiri, we na bagenzi be bahawe impamyabumenyi zemewe n’Ikigo cy’Igihugu gishinzwe guteza imbere Imyuga n’Ubumenyingiro (WDA) mu byo gukora inkweto, bahita bashinga koperative ikora inkweto mu bikomoka ku mpu ikorera mu Murenge wa Hindiro, aho akora imiguro itatu y’inkweto ku munsi.
Ati "Twashinze koperative ikora inkweto, buri wese ku kwezi abona ibihumbi 30 by’amafaranga y’u Rwanda kandi turanizigamira. Ubu naguzemo inyana y’ibihumbi 120, naguze umurima w’ibihumbi 100 kandi nakoze ubukwe."
Uko yakoze ubukwe bw’igitangaza
Nubwo adafite amaguru, Sindayigaya niwe wakoze ubukwe mu muryango w’iwabo batangira kuvuga ngo umuryango awukuyemo abazimu.
Ati "Muri 2014 nari naramaze kujya muri ADEPR, Imana rero yagiye inyiyereka ndetse ikantumaho abantu batandukanye.Yanyeretse ko ngiye gukora ubukwe bw’igitangaza. Byarabaye, narambagije abakobwa batatu, babiri ni njye wababenze kuko nabonaga badakunda gukora kandi nshaka gutera imbere."
"Uwa gatatu twarabanye ariko ntibyari byoroshye kuko yari yarabenze abasore benshi umuryango we ukabimuziza, bakamubwira ko umugabo we atazamubasha, ko n’ubundi nibanabana atazabyara.”
Tariki ya 27 Gashyantare 2016 Sindayigaya yakoze ubukwe bw’igitangaza , abona ko Imana itabeshya kandi ngo abavugaga ko atazabasha gutera inda Imana yarabahinyuje kuko ubu umugore we atwite.
Ashimira Perezida Kagame
Ati "Perezida wa Repubulika yaduhesheje agaciro tugenda twemye kuko ibi byose iyo atabigiramo uruhare ntibyari gushoboka. Ntabwo aheza abaturage, niwe wazanye umuganda kandi ubuyobozi bwacu bwagiye bunyitaho muri ibyo bikorwa byiza birangajwe imbere nawe."
Ashimira kandi umuyobozi wa VTC Hindiro wamutoranyije mu bagomba kwiga imyuga akaba yaratangiye gukirigita ifaranga.
Afite indoto z’uruganda rw’inkweto
Sindayigaya avuiga ko yifuza kugera ku rwego rwo kugira uruganda rukora inkweto, agatanga akazi ndetse ngo akaba yanagura n’imodoka ntakomeze kugendesha ibiganza.
Mu buzima bwe ashimishwa n’uko yahinduye amateka, akanyomoza abavuga ko abamugaye badakora ubukwe, yemeza ko nabo bashoboye kuba bakora ibintu nk’iby’abandi badafite ubumuga.


text:
ARIKO IYI NYIGA GUHUMA NGO NI PHIL PETER IRINDA IVUGA KO SAJOU YABURIYE MU RWANDA WE USIBYE KOTSA IMITEJA AFITE IKI UBWO C YARINDAGA KUVUGA KO DANNY VUMBI YAMBAYE NABI YABIBWIRAHA IMPUMYI WAGAHUNGU WE KAMAFUTI UZAZIRIKE AKO KARIMI NIBA KUVUGA IBYIZA BIKUNANIYE. STOP JOING DIMONS
ARIKO IYI NYIGA GUHUMA NGO NI PHIL PETER IRINDA IVUGA KO SAJOU YABURIYE MU RWANDA WE USIBYE KOTSA IMITEJA AFITE IKI UBWO C YARINDAGA KUVUGA KO DANNY VUMBI YAMBAYE NABI YABIBWIRAHA IMPUMYI WAGAHUNGU WE KAMAFUTI UZAZIRIKE AKO KARIMI NIBA KUVUGA IBYIZA BIKUNANIYE. STOP JOING DIMONS
hhhhhh!!!! kamana aragufite!!! kama nanjye nkuri inyuma tugire tumutamaze peeee!!!! arinda avuga ngo danny yambara nabi we yabonye mugondo yari yambaye ejobundi muri launch ya Knowless????? nagabanye amatwara diii
hhhhhh!!!! kamana aragufite!!! kama nanjye nkuri inyuma tugire tumutamaze peeee!!!! arinda avuga ngo danny yambara nabi we yabonye mugondo yari yambaye ejobundi muri launch ya Knowless????? nagabanye amatwara diii
sha nimumubabarire ntazongera nawe ubwo yumvise gsa nawe niba yumvako public itamufata nkumuntu ufite ubumuntu kdi ushaka guteza umuziki nyarwanda imbere azabe imfura,isi itazamwota kuko nous sommés au monde De benéfice arko bitavuzeko ashakishiriza muri ruswa,nahave atazasebya abandi banyamakuru akazisanga mu munyururu
Ariko rwose njye ntago numva ukuntu umuntu yifata agashaka kwibona no kwishyira hejuru kandi nta gikorwa na kimwe kizima akora. aka gahungu kiyita phil peter njye nakomeje kumva ukuntu katarezwe gahora gahanganye nabandi bantu bakunda akazi kabo kandi bagashoboye mbura icyo namubwira. gusa mfite inama 3 nakagira
1. Icyanze urareka : niba utazi icyo ushaka, please ha abandi amaho
2. Gira ikinyabupfura: uburere buruta ubuvuke. jya wubaha abandi.
3. Isi irigisha: hari igihe wazisanga utagifite amahirwe yo gukosora ibyo wangije. abantu bose si bamwe , hari umunsi bizaguhindukirana
BABRO NDUMVA ATARINGOMBWA KOTWAJYADUTANGA IBITEKEREZO BITUKANA NTABWO TWABATWUBAKA AHUBWO NATWE TUBADUSENYA NIYOMPAMVU NABASABAGA KUJYA DUTANGA IBITEKEREZO BYUBAKA THX
Phil Peter aribona agakabya pe! ari uwuhe se shahu? yigeze yumvaho kubyabaye k’ umwami w’i Babuloni witwa Berushaza? nibe nawe yarasobanutse. Ariko umunsi umwe yishyize hejuru aribona karahava yisanga hasi nk’ubutaka. Phil Peter rero natisubiraho akagabanya ubwibone azisama yasandaye.
Phil peter ariyemera agakabya aka experience isango star yamuhaye agakabyamo cyane rwose. we bitayobeyese sinumva none ngo ni dj, ejo mc ubundi ngo ni presenter? Byaramucanze ariwe ahubwo. Ngo sajou yagezate USA? Ukoyagezeyo koc ntibimureba kuko nturimubamugejejeyo yagenda anyuze iyubusamo yajyanwa na green card nubwo tubiziko yagiye muburyo utapfa kwigondera woe mind ur own business. sajou ntukamwurire twamumenye mbere yawe arakurenze! Ubundi naguhebeye aho ujya guharabika umuntu wumugabo nka Danny vumbi ngo yambara nabi nundi munsi jyurya ayukorera ntukifuze. Gusa ntaho waduhishe niyo myumvire yawe mukunda ababahakirizwa no kurya ibyo mutavunikiye
Uyu mutipe ariyumva agakabya. Kdi mbona aciriritse
Uyu mutipe ariyumva agakabya. Kdi mbona aciriritse
ubushize shahu yasebeje DANNY VUMBI birambabaza,
ubushize shahu yasebeje DANNY VUMBI birambabaza,
ubushize shahu yasebeje DANNY VUMBI birambabaza,
reka nkubwire theo , chief editor , uyu phil peter ni ibandi , ejo bundi yararimo arwana nibyuma ngo ariga kuBA DJ arangije nyuma yicyumweru ngo yatumiwe Gucuranga UG , niba mbeshya anyomoze ko atabaga ari CHAMPION HOTEL arwana computer?namwe rero mukamuha urubuga rwo kubeshya abanyarwanda, uyu ni fo byahatari ubona ko ashakira ubuzima kubahnanzi no kwihingamo talent adafite , mon cher talent iravukanwa , rero kuvuga ngo uyu petit yagiye gushakira USA mu rwanda byanze nawe aho urabizi ko no murwanda yakurushaga ubuzima bwiza ndetse anazwi kukurusha . ahubwo mwegere akwereke kata yaciyemo nawe ugeye ureke kotsa i nyanya i kgl papa DEUCES
nubundi sinigeze narimwe mnona Ubwenge Bwiki gikuri ngo ni phill peter,jye mufiteho amakuru nagihamya ndacyakusanya ibimenyetso byose ubundi nkamwereka ko amategeko atemera ruswa, kdi sivuba Ibindi muzabibaza police Nimara kubipanga byose.
njye mbona phil peter ai ntabwenjye kabisa


text:
Tekereza uwakubwira ngo wiyandikire amagambo meza bazakuvugaho kd y’ukuri utakiriho. Ndahamya ko hari benshi ubu bayashaka bakayabura.
Niba utakwibukirwa ku masengesho menshi, ku rukundo, ku byacumi n’amaturo utanga mu murimo w’Imana, ku ivugabutumwa ukora cyangwa ushyigikira, ku mibanire myiza n’abaturanyi, ku gutabara no gusura abakeneye ubufasha, etc. wumva bazakuvugaho iki? Ijuru ryo rirakuvugaho iki? Ubereyeho iki? Umaze iki mu Bwami bw’Imana?
Wabishaka utabishaka, waba ubizi cyangwa utabizi, buri munsi ubuzima bwawe bwandika amateka mu Bwami bw’Imana. Ijuru n’abantu barandika.
Ubishoboye wagira uruhare ku bikwandikwaho none. Impinduka nziza iva ku cyemezo umuntu afata.
Bidashyize kera tangira guhinduka. Ubigire intego. Suzuma ubuzima bwawe bwa gikristo.
Umunsi mwiza kuri twese!
Dr. Fidèle MASENGO


text:
Ntagushidikanya twaguhawe ni imana ubwiza bwawe ni ibikorwa wakoze ni indashyikirwa
umva nanjye nifuza kubabona peeeee! nkabahobera turi kumwe nkabashimira ubutwari bayoborana igihugu cyacu.aba nibo bakozi b’Imana ureke ababyiyitirira tukabaha amaturo.Nzabagwa inyuma peeeeee
Jye mbifuriza umugishya nokuyoboraneza oyeeeeoyeee
jye ndabakunda cyane.Imana ikomeze ibaturindire.aho ngeze ubu nukubera Bo.
tunejejwe nurugwiro nyakubahwa kagame afitiye abanyarwanda "dore umushumba mwiza wita kuntamaze"
Bigaragaraza Ubuntu bafite. Imana ijye ibagenda imbere muri byose, ibadukomereze ibihe byose. Erega u Rwanda rwacu rufite amahirwe kuko tuyobowe n’umuntu nyamuntu!!!
Perezida wacu Imana izaguhe kuramba uhore utwiyoborera maze u Rwanda rwacu n’abanyarwanda dukomeze dutere imbere
murebe sha ukuntu Yuri mumunyenga na HE na madamu weeeeee ndabemera pee gusa nifuza kuzajya kubasura bakampa icyerekezo gisumbye kucyo nifuza kuko nicara mbarota niyo bansinyira orthography najya nayiseguza kubera Imana Paul Kagame weeeeeeeeeee oyeeeeee genda warakoze pe eeeeee. kuba narize wabimfashijemo ndi umurezi mwiza kuko nange mwandeze asante papa


text:
“Ariko umuntu wese muri twe yahawe ubuntu nk’uko urugero rw’impano ya Kristo ruri.”Abefeso 4:7
Ubuzima bwa gikrito Bibiliya ntivuga ko ari ukurya no kwinezeza gusa,ahubwo bubonekamo n’inzira zigoranye kuko inzira igana mu bwami bw’Imana irafunganye,igituma ubuzima bwa gikristo bukomera ni uko sosiyete igenda inzira imwe n’abakristo bakanyura muy’indi.
Ariko Yesu yaravuze ati”mu bibazo,mu bigeragezo no mungorane zawe zose nzaba ndi kumwe nawe.” Kubw’ubuntu bwe,Yesu niwe mwungeri mwiza umenya ibigukwiriye byose ariko abantu benshi bashaka kwihagararaho nyamara Yesu yemera kubabera umuti w’ibibazo byabo byose. Mwemerere akuyobore kandi akuzuze umunezero nkuko abikorera abamwizera bose. Mube maso mudahererwa Ubuntu bw’Imana gupfa ubusa!


text:
Uburyo twakemuramo ibibazo hagati y’ abashakanye. Igice 1.
Twitegereje impagarara zigwiriye mu miryango no mu mitima y’ abantu ntitwatinya kuvuga ko ingo nyinshi zivuka muri iki gihe zifite amahirwe make yo kurama; niyo mpamvu imiryango igizwe n’ umubyeyi umwe igwiriye(kubera gutandukana kw’ abashakanye) ndetse ubusambanyi bugezweho. Ikibabaje ni uko icyo cyorezo kimaze kugera no muba Kristo. Ingo nyinshi ziri kubugenge, gutana biragwiriye cyane.
Abashakanye b’abakristo, dukwiye kwongera kwiga ku mahame yibanze mbonezamubano nkuko ari muri Biblia maze tukongera tuyubakiraho bundi bushya ubuzima bwacu. Mbere yo kwiha impamvu nyinshi zishobora gutuma abashakanye batsindwa na satani, ngiye kubaha urugero rumwe ruri bubatere kuba maso, rukanabereka uburyo ari ngombwa kwita ku buzima no kumibanire yacu mu ngo.
Tuzi ko muri buri rugo habaho ibihe abashakanye badahuza ibitekerezo byabo ndetse bikaba byatuma habaho kurakaranya.Tuzi neza ko ibyo biba hafi mu miryango yose yo mw’ isi. Tugomba kuba maso twese tukirinda kuko Satani ahora arekereje ngo abuze uburyo n’ amahoro abashakanye. Iyi nkuru ikurikira iravuga ku mugore wari wihebye kubw’ ibibazo yahuye nabyo: Ubwe aravuga ati: “Jye n’ umugabo wanjye twahoraga iteka dutongana kandi tubabazanya.
Abana bacu bikabababaza cyane. Umugabo wanjye yahoraga anyizeza impinduka buri munsi, ko agiye kwongera kumbera umwizerwa. Aho kugira ngo yubahirize ibyo yansezeranije , agakomeza kunca inyuma. Njye icyo nakoze natangiye kunywa inzoga kugeza ubwo umugabo wanjye yaje kwiyahura”. Uwo mugore yarangije avuga ati: “nanjye nongera umurego ndanywa koko”. Birumvikana ko jugujugu y’ umugabo n’ umugore yabaganishije kukwisamburiraho ndetse ku kugeza ku rupfu. Birababaje.
Aba bantu bashobora kuba batarasezeranye imbere y’ Imana ikaba nta ruhare yigeze igira mu kubana kwabo ikaba ari nayo mpamvu y’ ibyo byago byose. Imana idufashe kumenya no gusobanukirwa hakiri kare ibitagenda neza mu ngo zacu byabasha kutuganisha ku mahano nkayo ngayo ndetse n’ andi y’ ubundi bwoko aganisha ku gusenya no gutana.
Muri iyi “ societe” yacu ya none huzuyemo imihangayiko. Ubwo buri wese yitekerezeho afate akanya agenzure imibanire ye na mugenzi we. Birakwiye ko twebwe nk’ abakristo dufata akanya tukarebera hamwe ibikwiriye guhinduka: nk’abarokore, kamere zacu zigomba guhora zibambye kuko zimwe mu ngeso zacu mbi zishobora kongera kugaruka zigatuma tubana nabi n’ abandi. Tube maso rero.
Ingeso zimwe zadusenyera tutitonze ariko hari umuti mw’ ijambo ry’ Imana; satani nawe agira ubwoko bw’ intwaro zisenya ubuzima bw’ abashakanye:
1.Kwikunda:
Mu bukwe, umugabo n’ umugore basezerana ubusabane no kubana burundu nkuko byanditswe muri Biblia yera, bombi bafite inshyingano zo kubungabunga uwo mubano. Mu gihe turimo urubyiruko rwinshi rufite ubuzima bworoshye cyane aho buri wese abasha kubona ibyo yifuza byose. Kandi uko ubuzima bugenda buborohera iyo bamaze gushaka birengagiza ishingano zabo bagashaka kubaho no gukora uko babyumva, bagahaza irari ryabo ntibite kubo bashakanye ahubwo bagakomeza muri kwa guhaza irari ryabo gusa bikunda badakunda abo babana. Kwikunda no kwireba wowe ubwawe, bigendana buri gihe no kutagira ikindi witaho ukihunza ishingano zawe. Umuti: Ukwiye kwiyibagirwa ukitanga kugira ngo ubone uko wita ku mugore wawe cyangwa umugabo wawe ku rugero rwa Kristo. Uko kwitanga witangira uwo mwashakanye n’abana bawe niko kwuzuza inshingano Imana yaguhaye igihe yaguhaga umufasha. Ukwiye guhora uciye bugufi kugira ngo ubone uko ubakorera. Abagalatiya 5:13 Kubaho wirebaho wenyine ni ukugaburira irari ry’ umubiri.
2.Kutizerana:
Kubana kwabashakanye kutarimo kwizerana bimeze nk’ igiti cyaciwe imizi. Uko kubana kuba kwarabuze aho gushinga imizi n’aho kwisanzurira ngo gukure. Nkuko nta muntu yabaho atagira umwuka niko n’urugo rutarimo kwizerana rutarama ndetse bikarugeza no kugusenyuka burundu. Iyo ntakwizerana guhari hagati y’abashakanye hahita habaho itandukaniro rinini hagati yabo. Uhita utangira gukeka umugore/ umugabo wawe kandi bihita bikugora kumwiha, kwa kumukunda wamukundaga kuragenda, umunezero n’ ibyishimo bikajyana nako. Umuti: 1 Abakorinto 13:5 Ni ukwemera umugabo/ umugore wawe ukamwakira mu mutima umwishimiye, kandi ukanamugaragariza ko muri kumwe mu bibazo byose muhura nabyo.
3.Guceceka:
Ushobora kugira impamvu nyinshi zigutera guceceka, ariko uko guceceka bishobora kuba ari uburyo bumwe bwo kwikemurira ibibazo. Kandi nako kurimo ubutumwa. kwicecekera mu gihe byari ngobwa ko uvuga. Akenshi umuntu aceceka kugira ngo undi atazamucyurira amwe mu magambo yavuze, ikindi guceceka bishobora gukoreshwa nk’ intwaro mu gihe mwagombaga kuvuga kugira ngo muganire ibibazo bikemuke, umwe agahitamo guceceka.Ntacyo bikemura. Ahubwo dushake uko tuganira ducoce amagambo tugendera mu mucyo no mu busabane.Umuti: Abefeso 5:8 Kugirana ibiganiro n’ ukugendera mu mucyo no mu kuri.
4. Gushaka kugira ijambo rya nyuma buri gihe:
Ushobora gusanga na none umuntu ahora ashaka guhora ari mu kuri n’ubwo yaba yibeshye. Kugaragaza ko uri mu kuri ni ugushaka kwishyira hejuru ya mugenzi wawe. Nibwo buryo bwa mbere busenya bugakuraho ibiganiro. Mugenzi wawe aba abaye uwakandamijwe atakigira ijambo. Umuntu ahora yumva ko ari we uri mu kuri ntakenera kumva ukuri kw’ ibintu, ahubwo kubw’ inyota afite yo kwishyira hejuru yiyemeza guhangana. Iyo ni imwe mu mpamvu nyamukuru zisenyera abashakanye.Umwe yumva ahagaze ahantu heza akumva yahorana ijambo rya nyuma ariko twari dukwiye kwiga guca bugufi kuko uko guhangana kwimura urukundo hagati y’abashakanye, kandi iyo ni Imyifatire ya gifarisayo. Umuti: Luka 16:15 kwicisha bugufi mu cyimbo cyo kwishyira hejuru birushirizaho kutwegereza uwo twashakanye bikaba byatugeza ku busabane busesuye.
5.Kutihanganirana:
Mu yandi magambo umuntu yabyita ko ari ukwikunda. Umugabo cyangwa umugore ufite icyo kibazo ntabwo yumva mugenzi we ngo yakire ibyifuzo bye nawe ubwe ngo amwemere uko ari. Ahora arwana no kumuhindura no kumwemeza amahame ye ntiyemera uko ateye gutandukanye n’ukwe cyangwa ngo yakire intege nke ze n’uburyo bwe bwo kubaho. N’utakiira mugenzi wawe uko ari, kubana kwanyu kuzageraho kunanirane. Twari dukwiye kureka gushyiraho amananiza ameze nk’uburozi bwica mu kubana kw’ abashakanye, urugo rwiza rugaragazwa nuko undi yakira mu genzi we kandi bari umwe kandi akamwubahira uko amubona Abakorinto 13:7
6. Kwiganza:
Ushaka kuganza, kuba hejuru ya mugenzi we yica urukundo agatera mugenzi we guhora amuhanze amaso ku ngufu. Ibyo bimujyana mu gahinda no mu guhora yumva atuzuye, hari icyo abura. Ubugare bw’ umugore bwo nta mugabo wabwihanganira, anahari, bimutwara igihe n’ imbaraga nyinshi kugira ngo abe yabigeraho. Mu gihe kwiganza gutanya abashakanye kukabakururira mu mpaka n’ amakimbirane n’ imihangayiko. Umuti: Abafiripi 2:3
7. Gufuhirana:
Hano na none uwo mwashakanye ntiyakirwa kandi ntiyemerwa. Gufuha ni umutego mubi ku bashakanye. Iyo umwe muri mwe afuha ahorana ishyari yigereranya n’ abandi. Ahora mu marushanwa no kwisumbukuruza bijyanye n’irari rye. Ibyo bimenyetso bitera guhangayika bikabuza amahoro ababana. Ni nk’ uburozi buza mu bitekerezo by’ umuntu mu myumvire ye no mu bikorwa bye. Ni nk’ umugozi aba abohesheje mugenzi we kuko nta narimwe yishima ahoza mugenzi we ku nkeke ntanyurwa kandi ibikorwa bye nibyo kwikunda agahorana inzika. Umuti: 1 Korinto 3:3
8. Kugerekanaho amakosa:
Guhora abashakanye bashinjanya amakosa bifite uruhare runini. Usanga buri gihe wibwira ko mugenzi wawe ariwe wakoze amakosa, ukavuga uti: ”Niwe umbujije amahoro, aransakuriza, aransuzugura cyangwa anca inyuma”. Niko byari biri no mu gihe cya Adamu na Eva. Ibyo ni umukino mubi cyane.
Ku bwo kugwa kwabo kugeza uyu munsi, ikiremwamuntu cyananiwe kwemera cyangwa se kwakira ibyo yakoze. Duhora dushaka impamvu zose zishoboka ngo tube abere. Gushyira ikosa ku wundi ni icyaha gikomeye. Ni nayo mpamvu ingo nyinshi zisenyuka.
Ushyira amakosa ku wundi ntacyo aba akemuye na buhoro. Aba yanze guhagarara ku nshingano ze kandi imibanire yabo ikangirika cyane. Kuregana bakagerekanaho amakosa ntacyo bikemura, kubabarirana niwo muti wabasha gusubiranya umubano wabo. Ni ugusubira ku musalaba. Dore umuti: Mariko 11:25.
9. Kwanga kubabarira:
Kubabarira ni rwo rufunguzo mu gukiranura impaka zose hagati y’ abashakanye. Kutumvikana kose, kubabazanya, gukomeretsanya uko byaba biri kose bishobora kubabarirwa no gutunganywa. Imbabazi ni impano y’ Imana kandi Yesu yaduhaye urugero rwo mu rwego rwo hejuru. Umugabo cyangwa umugore udashobora kubabarira ntabwo yabasha kuba mu buzima bwo gushaka. Abantu babiri bakundana babeshwaho no kubabarirana, utabibasha yakaretse gushaka.
Imbere hatagaragara ku muntu utabasha kubabarira hihishe akenshi ibi bikurikira:
-Aba ashaka guhana uwamubabaje,
Aba ashaka kwihorera,
Aba ashaka ko mugenzi we ahora yumva afite amakosa kugira ngo amenye umubabaro yamuteye naho yagejeje kumukomeretsa,
Aba ashaka kumvisha mugenzi we isomo.
Kwishyuza cyangwa se kwihorera bikunze gukoreshwa, ariko bisenya ubuzima bw’ abashakanye. Imibanire yabo irangirika kugeza ubwo isigara igengwa n’ inzika, umujinya no guhemuka. Kudashaka kubabarira ni ugushoza intambara mu rugo rw’ abashakanye. Dore umuti: Abakolosayi 3:13.
Niba dushaka kubona ibisubizo, amahoro, kubana neza mu buzima bwacu bwo gushaka, tuzasanga ibyo dekeneye byose mu ijambo ry’ Imana. Niba abashakanye bifuza gukemura ibibazo bafitanye, birashoboka ko byakemuka bagatangira umubano wabo bundi bushya binyuze mu kubabarirana, bakongera bakizerana.
10. Kubitega igihe:
Abenshi mu bashakanye iyo bafitanye ibibazo birinda intonganya bakizera ko uko igihe kigenda bizagenda neza bigashira. Bigaragara ko muri iki gihe ahanini ari ubu buryo buri gukoreshwa mu miryango.
Ariko abashakanye baba birengagije kubwizanya ukuri kugira ngo babane mu mucyo. Imwe mu mpamvu batanga ngo ni uko babura umwanya, kuri bo ngo umwanya ni amafaranga kandi ikibabaje intekerezo bene nk’ izo zageze no mu bakirisito.
Uko kuburana bigabanya ibiganiro, urukundo rugashira, maze uko iminsi igenda, guhangana kukaza buke buke akenshi n’ ababirimo babibona bigeze kure. Nta kintu kiza imbere y’ ikiganiro hagati y’ abashakanye. Kuvugana amaso ku maso mubwizanya ukuri. Umwanya cyangwa igihe ntikizigera gikemura ibibazo bitaganiriweho. Reka twige kuvugisha ukuri no kuba abizerwa hagati yacu. Umuti wabyo( Umubwiriza 2:13 ndetse na 1 Yohana 1:7)....
Bizakomeza mu nkuru yacu y’ ubutaha ntuzacikwe......


text:
Rwanda | Ngoma: Abakorera mu makoperative barasabwa gukorana n imirenge SACCO
Ubuyobozi bw’akarere ka Ngoma burasaba amakoperative cyane cyane ay’ubuhinzi gukorana n’imirenge SACCO mu rwego rwo kubona ibyo bakeneye mu guteza imbere ubuhinzi bwabo.
Ibi Umuyobozi wungirije w’akarere, Mupenzi George, yabivuze ku itariki ya 30 Mutarama mu murenge wa Kibungo ubwo aba bahinzi basabaga ubuyobozi bw’akarere bwabasabira inguzanyo mu mirenge SACCO.
MUPENZI yabasobanuriye ko akarere katategeka imirenge SACCO cyangwa amabanki gutanga inguzanyo ahubwo ko ayo makoperative agomba gukorana neza n’amabanki maze akajya abaha inguzanyo.
Yagize ati “Nimwegere amabanki na za SACCO mukorane neza babahe inguzanyo. Twe ntaburengenzira dufite bwo gutekeka banki ngo ibahe inguzanyo gusa akarere gashobora kubafasha gusaba banki kuborohereza mu kuzibona.”
Nubwo ariko uyu muyobozi asaba aba bahinzi gutangira inzira zo kumvikana n’amabanki, bo ngo bari bateze ko akarere kabafasha bigahita byihuta kuko ngo abana baheze mu ngo babuze amafaranga yo kubajyana mu mashuri.
Uwaje ahagarariye cooperative y’abahinzi b’ibigori bo mu murenge wa Kerembo, Nzeyimana Wilson, yavuze ko inguzanyo rwose ikenewe kuko abaturage babujijwe guhinga ikindi gihingwa ngo bahinge ikigori kizabateza imbere none ngo barasaba ko babona inguzanyo bazishyura k’umusaruro.
Umukozi wari waje aturutse muri MINAGRI, Nsengimana Francois, yavuze ko kugeza ubu imbogamizi zari zihari zatumaga bitamworohera kubona inguzanyo muri banki zakuweho kuko ubu ikibazo cy’isoko cyakemutse aho ikigo RGCC kizajya kigura umusaruro.
Abisobanura atya “Ubundi iyo ugiye kwaka inguzanyougaragaza isoko ry’ibyo uzakora bibyara inyungu none ubu murarifite. Ikindi ni ukwiga umushinga none nabyo ubu kuri buri karere hari umukozi ushinzwe kwiga imishinga y’abahinzi. Umupira rero ni kwanyu; mujye mu mabanki babahe nguzanyo.”
Mu karere ka Ngoma harateganwa kuzava umusaruro w’ibigori ugera kuri toni 59000.


text:
Ushaka kwemerwa n’Imana?
Petero aterura amagambo ati “Ni ukuri menye yuko Imana itarobanura ku butoni, ahubwo mu mahanga yose uyubaha agakora ibyo gukiranuka iramwemera. Ibyakozwe n’intumwa 10:34-25
Mu by’ukuri kwemerwa ni ikintu kiza mu buzima bw’iyi sim kuburyo umuntu avuzeko ari byo abantu hafi ya bose baharanira ntiyaba abeshye.
Amagambo dusomye hejuru Petero yayavuze amaze kubona umugabo witwa Koruneliyo we yafataga nk’umunyedini Bibiliya ikavuga ko yubahaga Imana we n’abo mu rugo rwe bose, agakunda gusenga, ikindi nacyo ngo yagiraga ubuntu bwinshi.
Ibyo bintu nibyo byatumye Imana imwitegereza yirengagiza iby’idini n’ibindi byose imutumaho Malayika, Petero abibonye kwiyumanganya ntibyamukundira, aterura ariya magambo twasomye.
Nta mukoresha utaba ushaka ko umukoresha we amwemera, kandi nawe ukorera Imana, ese ushaka ko ikwemera? Urasabwa kuyubahana n’abawe bose n’ibyawe byose, ukaba aho ishaka, ukava aho idashaka, ugakunda gusenga, ikindi ukagira ubuntu bwinshi, nibwo uzaba ukoze icyo ishaka niwitondera amategeko yayo. Iyo tuvuze kubaha Imana n’abawe bose, utagira urugo yakwibaza azayubahana na bande? Ariko yubahane n’ingingo zawe zose z’umubiri, n’ibyo utunze byose hanyuma, ukunde gusenga, ugire ubuntu bwinshi uzemerwa nayo.
Wowe kora ibyo ugomba gukora gusa, humura Imana nta yandi marangamutima igira, nta nzika ngo irobanure ku butoni, ahubwo mu mahanga yose iyo ukoze ibyo ushaka irakwemera.
Bibiliya iravuga ngo iyo imigenzereze y’umuntu inezeza Uwiteka bituma atuma n’abanzi be buzura nawe. Imigani 16:7
Mbese ushaka kwemerwa n’Imana? Urasabwa kubaha Imana, ugakunda gusenga kandi ukagira ubuntu bwinshi. Uziko umuntu ashobora gusenga ndetse cyane, ariko atubaha Imana, cyangwa ugakora ibindi ariko ntugire ubuntu, ushobora no kugira ubuntu ariko utubaha Imana, ibi byose iyo ubifatanyije noneho wakwemerwa n’Imana. Ndakwifuriza kwemerwa n’Imana, naho isi itakwemera ariko ijuru rigutangira ubuhamya rikakwirata, komereza aho igihe kizagera Imana ikwemeze n’abandi. Imana iguhe umugisha.


text:
Iyo tuvuze ubuzima bwiza, buri umwe yumva byinshi bitandukanye n’iby’undi; bamwe bakumva kwambara neza, abandi kurya neza,abandi gutura heza,abandi kugenda mu mamodoka ahenze,nibindi nkibyo…
No mu buzima bw’abashakanye naho ni uko batandukanye mu kwiyumvisha icyitwa ubuzima bwiza icyo aricyo ari nayo mpamvu usanga buri wese yarateguye ubuzima n’uwe muburyo butandukanye n’ubwundi,ashingiye kumyumvire y’icyo yita ubuzima bwiza.
Kugirango ubwo buzima bwiza bugerweho rero braharanirwa ndetse bigasaba n’umuhati ngo bikunde bigerweho.
Izi ni zimwe mu mfunguzo abashakanye bagakwiye kuzirikana bafungura ubuzima bwiza mu rugo rwabo:
1.KWIYEGEREZA IMANA MUGENGA WA BYOSE
Ibi ntitwabitindaho, kubaha Imana no kuyiyegereza bifasha byinshi, bikarinda guhemukirana, gucana inyuma, guhimana, umwiryane mu rugo n’ibindi.
2. URUBYARO
Abana n’umutungo ni imwe mu mitako y’isi,umutungo iyo urimo umucyo, gusaranganya no kwizerana ufasha no kurera abana kandi abana kandi ni amatunda y’urukundo rw’abashakanye, baba impamvu y’ubuzima bwiza igihe bahawe uburere bwiza,bwo kubaha Imana,abakuru n’urungano rwabo.
3. KUNYURWA
Uru ni rumwe mu mfunguzo zibanze kuko uwo Imana yahaye inema runaka,nta kiyirinda nko kunyurwa nayo,kubashakanye rero buri wese aba agomba kunyurwa nuwo Imana yamugeneye akamuhitamo mubandi,akanyurwa nuko ari(ateye),ndetse akanyurwa nibyo amuha mu bushobozi bwe.
4. GUSHIMISHANYA
Gushimishanya biba mu buryo bubiri: 1- Bitagaragara cg bidafatika: Aha ninko kubwirana amagambo meza(imitoma),kugirirana impuhwe,gushiimana,kwita no guha kamere ye agaciro. 2- Ibigaragara cg ibifatika: Aha nta kindi kivugwa uretse mu mibonano n’ibiyibanziriza,ibi bigerwaho igihe buri wese aharanira gushimisha mugenzi we nkuko nawe yifuza kwishima muricyo gikorwa,kandi buri wese agomba kumenya imiterere ya mugenzi we agaharanira kutikunda cyane.
5. KUVUGURURA NO GUHINDURA
Ubusanzwe abashakanye intego yabo niyo kubana igihe cyose cy’ubuzima bwabo,ariko nyuma y’igihe abashakanye barambirwa ubwo buzima iyo hatabayeho kuvugurura icyabahuje(urukundo)no guhindura ibyo bamenyereye kumva cg kubona. Kuvugurura kandi nanone bigendana no kuvugurura ibikoresho byo munzu,cg se guhindura aho biri,mu mitegurire,no mumabara yabyo.
6. GUHANA IMPANO
Impano ni kimwe mu byongera urukundo hagati y’abantu,ikamunga urwango n’ubushyamirane hagati yabo,byumvikane ko hagati y’abashakanye yakora ibitangaza bitanga ubuzima bwiza. Gusa mu gutanga impano hagomba kwitabwaho:Gutanga impano uziko iri mu bishimisha uwo uyihaye. Impano ihuje n’igihe n’ahantu. Impano itari mu byaziririjwe. Gutanga impano wizihiwe. Gukuraho igiciro. Guha agaciro impano utanze cg uhawe. Kwita no kumenya ibihe mugenzi wawe arimo.
7. KURINDA UBUZIMA BW’URUGO
Benshi mu bashakanye usanga barinda imitungo bagezeho cyane(imodoka,inzu,ibyuma)bakiyibagiza ko ibyo byose nta tuze byaguha uwo mwashakanye mutabanye neza,bityo tugomba gushyira ubwenge n’ingufu mu kurinda icyahungabanya ituze ry’imibanire yacu;Dushyira mu gaciro,tukanayungurura ibyo twumva n’ibyo tubona,yaba hagati yacu cg ibituruka hanze. Gushyira amakosa mu rugero rwayo ntagukabya,kandi agakosorwa kugihe cyayo. Kwemera kwa buri wese ko ari umuntu ashobora gukosa,bityo akemera kuba yakosorwa,nabyo mu buryo bwiza. Kumenya no guha agaciro ibihe byaranze ubuzima bwa mugenzi wawe. Gufatanya mu gucyemura ibibazo by’umuryango. Kubika ibanga mu buryobwose bwashoboka ry’urugo. Gufunga urugi rwakwinjiriaramo ibyaturuka hanze bije kwangiza urugo. Buri wese kuzuza inshingano ze mu rugo.
8. GUFASHANYA
Ni rumwe mu mfunguzo zibanze,kuko rutanga ingufu z’umuryango. Duhereye mu gufashanaya mu kwiyegereza Imana(Gusenga),hanyuma gufashanya mu bikorwa by’urugo,mu kurera abana,no mu gufasha imiryango yacu dukomokamo.
9. KWITA KU RUKUNDO
Ni kenshi iyo abantu bashakanye bahita bishyiramo ibitekerezo rimwe na rimwe bituma urukundo rukonja,rukigunga,ruakarwara,ruhunga,kandi ibyo birengagiza nibyo biba byararuzamuye bakagera naho babana kugira ngo baruhuze. Bimwe muri ibyo harimo indoro nziza isobanura urukundo,gukoranaho bituje bimwe birukangura mu mubiri,guhana imitoma batakana,kwandikirana(sms,e-mail,…. ),kuganira bisanzwe baseka,gusohokera ahantu hatandukanye,n’ibindi byaranze urukundo rwabo mbere yuko babana.
Imfunguzo iyo zibaye nyinshi ushaka icyo wazishyiraho ngo zidatakara,izi z’urukundo rero zo nta handi zashyira kuko ari izagaciro,uretse ahantu hagaciro nkazo,aho ntahandi ni ku mutima.
Hari ubwo havamo rumwe rugatakara,cg se rugahongoka ntirubashe gufungura neza,bityo abashakanye ntawuharira undi akazi ko kuruhiga cg kurusudira,ahubwo barafatanya,bagashaka aho bajya bakicara mukiganiro gituje bakarushaka cg bakarusudira,babanje kumenya urwarirwo,no kumenya agaciro karwo.
Izi mfunguzo ni iz’ubuzima bwiza bw’abashakanye,bityo nta wuharira undi kuzibika ahubwo bafatanya kuzibika no kuziha agaciro kazo.
IGISABWA:
Ni ukwirinda ko zatakara hifashishije buri wese kumva agaciro kazo,kwihanganirana,kwiha intego yo kuba intanga-rugero mu byiza,kwizera kuzagabirwa n’Uwiteka.
MUHIMPUNDU Chantal
20,118 total views, 22 views today


text:
Abo bakozi bavuga ko ubuhinzi ari umurimo ukorwa n’abasaga 90% by’abaturage ba Bugesera kandi bukaba ari bwo bubatunze.
Ibyo ngo bituma abakozi bashinzwe ubuhinzi mu mirenge bagira inshingano ikomeye yo kubegera kugira ngo ubuhinzi butange umusaruro ufatika, babone n’ibyo basagurira amasoko.
Ku rundi ruhande ariko, bavuga ko bahabwa amafaranga make y’urugendo angana n’ibihumbi 69Frw ku kwezi, akaba atabasha kubafasha mu ngendo zose nk’uko babivuga.
Bavuga ko basabwe kugira moto zabo bagendaho, bazihabwa bazigurijwe n’amabanki, ku buryo amafaranga bagenerwa ngo banki iyatwara yose, nk’uko byemejwe n’umwe utashatse ko amazina ye atangazwa.
Yagize ati “Badukata amafaranga aruta ayo batugenera, ku buryo kubona lisansi bisaba gukoresha umushahara wacu. Igihe moto igize ikibazo igapfa, biba ibindi kuko usanga noneho na ya yandi make umuntu yasigaranaga ku mushahara, ahita ashira kuko biba ngombwa ko ayikoresha.”
Undi avuga ko amafaranga y’ingendo yashyizweho mu gihe moto yaguraga milliyoni imwe n’ibihumbi magana abiri, none kuri ubu moto ikaba igura milliyoni ebyiri n’igice z’amafaranga y’u Rwanda.
Ati “Icyifuzo ni uko byibura bajya batugenera amafaranga ibihumbi 100Frw y’ingendo, kuko ari yo yadufasha gukora akazi kacu neza.
Umuyobozi w’Akarere ka Bugesera, Nsanzumuhire Emmanuel, avuga ko bagiye kwiga kuri iki kibazo bakazashaka umuti wacyo, nubwo atavuga igihe nyacyo kizaba cyakemukiye.
Agira ati “Baratwandikiye batumenyesha ikibazo bafite. Dufatanyije n’inzego zibishinzwe, tugiye kugisuzuma mu gihe cya vuba, tuzabaha igisubizo.”
Akarere ka Bugesera kagizwe n’imirenge 15. Abakurikirana ubuhinzi bavuga ko ubunini bwayo bukwiriye gutekerezwaho, bagahabwa amafaranga y’ingendo akwiriye kugira ngo bashobore inshingano bahawe.
Ibitekerezo ( 7 )
birakwiye ko abagoronome bongererwa amafaranga y’urugendo. icyo kibazo banakibajije bari mu itorero ariko ntagisubizo barahabwa uturere tubafashe tubakorere vubuvugizi
Ariko ibyo abo bagronomu bavuga niba ari ukuri nta gukabya birumvikana; nonese niba bagenerwa amafaranga agahita ahura n’ubwishyu ubwo lisansi izava kumushahara wabo se! Aho ibi sibyo bituma bamwe muri ba gronome bavugwaho ingeso zidasobanutse nkabimwe numvise basoza ingando/itorero! Ababishinzwe nibarebe uko bacyemura icyo kibazo turebe ko inzara yacika mu Rwanda burundu
Aha ndumva aba AGRONOMEE bafite ubuvugizi koko, ubu se ba social affaires bo bavugirwa na nde ra?
Aha ndumva aba AGRONOMEE bafite ubuvugizi koko, ubu se ba social affaires bo bavugirwa na nde ra?
Yewe ntabwo Agronome akeneye printer cg computer mbere ya moto, ahubwo nawe ushobora kuba utumva ubwoko bw’inshingano afite. Telephone ya smart iramuhagije ari kuri terrain akoherereza Agronome w’akarere na Mayor rapport yihuta! Ahubwo babongerere na communication!
Iki kinyamakuru cyakoze kuvuga icyi cyibazo cy’aba bakozi basa n’abatakigira kivugira kuko agronome w’Akarere na Directeur w’ubuhinzi birinda kuvuga ibibazo byo kubaha amafaranga y’ingendo n’amahugurwa kuko niyo Akarere kabishura bagiye gukorera evaluation ba agronomes b’Imirenge. Buri mukozi w’Akarere bashinga kugenzura mu Mirenge bamuha 50,000frw bakanamukodeshereza n’imodoka imujyana. Ibi biriho kandi bikwiye guhinduka amafaranga menshi akaja muri mobilisation aho gushirira muri evaluation zikorwa n’abaruta ubwinshi abari kuri terrain.
Abagoronome ba Bugesera barumva kweli iki kibazo arico cyihutirwa kuwundi murengera w’ibibazo by’uruhuri bafite harimo no kuba nabo ubwabo batagira na mudasobwa na printer benshi bakaba bacandikisha intoki. Ubakuriye bya hafi ukorera ku Karere natabare bahabwe ibyo bikoresho by’akazi.


text:
Stroke ni iki?
Stroke izwi kwataka ubwonko mu gihe imiyoboro y’amaraso ijyana mu bwonko iba yazibye noneho tumwe muturemangingo tw’ubwonko tugapfa. Iyo utwo turemangingo twapfuye ubwonko ntacyo buba bukibasha kuyobora harimo kuvuga, kugenda no gutekereza. Niba hari ibimenyetso ubonye ihutire kujya kwa muganga kugirango ubone amahirwe yo kukugarura ibuzima.
Bimwe mu bimenyetso byayo
- Kunanirwa mu maso, amaboko,amaguru, n’ibice bimwe na bimwe by’umubiri.
- Kwitiranya, ibibazo byo kutumva no kuvuga
- Ibibazo byo kutabona kwijisho rimwe cyangwa yose
- Ibibazo byo kujyenda, kubura imbaraga zo guhagarara (isereri)
- Umutwe ukabije utagize icyo uturutseho
- Kugira isesemi itunguranye, umuriro, kuruka bikaba nyuma y’umunota cyangwa isaha.
- Kwitiranya no kugwa muri koma
- Kurwanya umuvuduko ukabije w’amaraso
- Gukora imyitozo ngororangingo, kutarya ibibyibushya, kurya umunyu muke
- Kureba niba udafite itera ryúmutima rihinduka
- Ugomba kureka kunywa itabi
- Niba wanywaga , gabanya ho kabiri ku munsi
- Gabanya kolositeroli
- Niba urwaye diyabeti, yitwarrarikeho kandi ujye witondera ibyo kurya
- Niba ufite ibibazo by’urwungano nyamaraso, ipimishe
Nta kundi usibye guhita ujya kwa muganga mu gihe uhuye n’ibi bimenyetso niho bafite ubushobozi bwo kugabanya ubwangirike bw’ubwonko bwawe baguha imiti cyangwa bakakubaga.
Umuntu uyirwa agomba kwigishwa kuvuga ndetse no kugenda nanone. Kuko iyto akize ntiyibuka na kimwe ntanashobo gukoresha ibice bimwe by’umubiri.


text:
jeu.
13
oct.
2011
ISOMO RYA MBERE
Igitabo cy’Umuhanuzi Hagayi (Hag 1, 15b ; 2,1-9)
1,15bMu mwaka wa kabiri umwami Dariyusi ari ku ngoma, 2,1ku munsi wa makumyabiri n’umwe w’ukwezi kwa karindwi, ijambo ry’Uhoraho ribwirwa umuhanuzi Hagayi, ngo 2«Bwira Zorobabeli mwene Sheyalitiyeli umutware wa Yuda, na Yozuwe mwene Yehosadaki umuherezabitambo mukuru, hamwe n’abasigaye bose b’umuryango uti 3‘Ni nde muri mwe uko mukiriho, wigeze kubona iyi Ngoro mu ikuzo ryayo rya kera ? Ubu se bwo murabona imeze ite ? Mu maso yanyu se, ntimeze nk’akantu k’ubusabusa ? 4Noneho rero, uwo ni Uhoraho ubivuze, komera Zarobabeli ! Ukomere nawe Yozuwe mwene Yehosadaki, umuherezabitambo mukuru ! Mukomere namwe rubanda mwese mutuye igihugu ! Uwo ni Uhoraho ubivuze. Nimutangire imirimo kuko ndi kumwe namwe, uwo ni Uhoraho, Umugaba w’lngabo ubivuze. 5Nk’uko nabibasezeranyije igihe mwavaga mu Misiri, umwuka wanjye uzaba uri rwagati muri mwe ; ntimutinye !’
6« Koko rero Uhoraho, Umugaba w’ingabo avuze atya : Hasigaye igihe gito maze ngahungabanya ijuru n’isi, inyanja n’ubutaka. 7Nzahungabanya amahanga yose, ubukungu bwayo buzaze maze iyi Ngoro nyisendereze ikuzo, uwo ni Uhoraho Umugaba w’ingabo ubivuze. 8Feza ni iyanjye, na zahabu ikaba iyanjye! Uwo ni Uhoraho, Umugaba w’ingabo ubivuze. 9Ikuzo iyi Ngoro izagira mu minsi iri imbere rizasumba kure iryo yahoranye, ni ko Uhoraho avuze, kandi aha hantu nzahagwiza amahoro, uwo ni Uhoraho, Umugaba w’ingabo ubivuze. »
ZABURI (Zab 43 (42), 1, 2, 3, 4)
Inyik/ Nizeye Imana, ni yo mukiza wanjye !
Mana yanjye, ndenganura,
unkiranure n’inyoko y’abagomeramana ;
maze unkize abahendanyi n’abagome.
Mana yanjye, ko ari wowe mfiteho ubuhungiro,
kuki usa n’uwanyihakanye?
Kuki nagomba kugenda nijimye,
umwanzi anshumbirije ?
Ohereza urumuri rwawe n’ukuri kwawe,
bijye binyobora inzira,
maze bizangeze ku musozi wawe mutagatifu,
aho Ingoro yawe yubatse.
Ubwo nzegera urutambiro rw’Imana,
nsange Imana nkesha umunezero wose ;
maze Uhoraho Mana yanjye ngusingize,
ngucurangira inanga.
IBANGONDIRIMBO RIBANZIRIZA IVANJILI (Mk 10, 45)
Alleluya Alleluya.
Umwana w’umuntu yazanywe no gukorera abandi,
no gutanga ubugingo bwe ngo bube incungu ya benshi.
Alleluya.
IVANJILI
+ Luka (Lk 9, 18-22)
18Umunsi umwe, Yezu yasengeraga ahiherereye ari kumwe n’abigishwa be, maze arababaza ati « Rubanda bavuga ko ndi nde ? » 19Barasubiza bati « Bamwe bavuga ko uri Yohani Batisita, abandi ngo uri Eliya, naho abandi ngo uri umwe mu bahanuzi ba kera wazutse. » 20Yongera kubabaza ati « Mwebwe se muvuga ko ndi nde ?» Petero aramusubiza ati « Uri Kristu w’Imana.» 21Nyamara we abihanangiriza kutagira uwo babibwira. 22Yungamo avuga ko Umwana w’umuntu agomba kuzababara cyane, agacibwa n’abakuru b’umuryango, n’abatware b’abaherezabitambo, n’abigishamategeko, akicwa kandi akazazuka ku munsi wa gatatu.


text:
Ibaruwa ifunguye ku rungano
Rungano, uraho?
Ndagukumbuye cyane. Nari maze iminsi ngutekereza, none nabonye wanyoherereje amafoto yawe. Wakoze cyane. Nanjye ndi aho ubu ndashaka icyanteza imbere, mfite intego yo kugera kuri bya bindi twaganiraga kera tukiri abana. Ubu ngendera kuri gahunda, ngira umwete kandi ngisha inama.
Nakomeje kwitegereza amafoto yawe dore ko buri munsi nyareba kandi nkayitegereza, byanteye kwibaza, aho wagiye nta myenda y’abantu bakuru ihaba? Ndibuka kera twiga mu mashuri abanza, wambara kontoni (...)
Rungano, uraho?
Ndagukumbuye cyane. Nari maze iminsi ngutekereza, none nabonye wanyoherereje amafoto yawe. Wakoze cyane. Nanjye ndi aho ubu ndashaka icyanteza imbere, mfite intego yo kugera kuri bya bindi twaganiraga kera tukiri abana. Ubu ngendera kuri gahunda, ngira umwete kandi ngisha inama.
Nakomeje kwitegereza amafoto yawe dore ko buri munsi nyareba kandi nkayitegereza, byanteye kwibaza, aho wagiye nta myenda y’abantu bakuru ihaba? Ndibuka kera twiga mu mashuri abanza, wambara kontoni (cotton), n’udushumi tw’ikanzu ukadufungira inyuma disi!
Ubundi ukambara ijipo ndende n’ishati nini ugatebeza! None se uribuka cya gihe mwarimu akwicaranya na Gahungu ukagira isoni ukarira?
Nongeye kwibuka kandi cya gihe Mugabo yakwandikiye ibaruwa ukarira, ukayishyira Mwarimu. Na ho se cya gihe bagukora ku ibere maze ukavuza induru! Kuguhoza byaragoranye. Umbabarire ibyo nibuka ni byinshi. Amafoto yawe yo yantaye mu rujijo.
Ni iki cyakumaze isoni kugeza ubwo wambara imyenda igaragaza amabere, kugeza kariya kageni? Noneho uyashaka n’utayashaka akayabona! Kandi buriya wumva nta kibazo? Erega n’inda yawe yibera hanze! Ese iyo wambaye akajipo kagaragaza ibibero wumva nta kibazo? Cyangwa bakubwiye ko ari bwo busirimu? Uziko ugenda uta agaciro buhoro buhoro?
Erega twaratandukanye cyane na masenge wajyaga adutoza yaritahiye. Ariko se iriya ni yo myenda mwambara ku isabukuru y’amavuko? None se ni ngombwa ko ujya ku mazi wambaye ubusa? Simbizi!
Mfite ubwoba ko uzaba nk’ururabo rwo ku nzira…uje wese arukoraho, akarwihumuriza, aruvuga neza ntacyo! Ariko iyo izuba rivuye ivumbi na ryo rijyaho, ndetse n’imvura yagwa ibyondo bigatwikira, iherezo ryarwo ni irihe?
Nagira ngo nkwibutse ibyo masenge yajyaga atubwira; umukobwa arangwa n’isuku ntasamara, aratuza, arambara akikwiza. Igiseke ntikigirwa cyiza nuko bagipfunduye! Gusa hari ibyiringiro byo kongera guhitamo neza no gupfundikira ako gaseke!
Ushobora kwambara ukaberwa kandi wikwije, cyane ko kwambara neza atari ukwerekana ibyo wambariyeho, kuko abantu barabizi ko imyenda y’imbere uyitunze kandi uyigirira isuku!
Rungano nsubiza ndakwinginze; Ibice by’umubiri wawe si indabo zo gutaka, si itike yo kugenderaho mu modoka, si umurya w’inanga ngo biraryoshya ibirori, si ikibaho ngo abanyeshuri barakigireho, si icyapa kiyobora abagenzi ngo urabyerekana mu muhanda, si Pasitori cyangwa Padiri ngo ubishyire imbere y’abandi; cyo jya wambara wikwize ni bwo bazakwita umwari.
Erega ntibazakwita impenebere ngo ni uko utaberetse uko ibere ryawe risa cyangwa ringana! Cyo rifubike uririnde imbeho hato icyo kibondo kitazasanga hari ibyangiritse cyagombaga kwifashisha. Kuba beza byo turayobora; keretse niba utifitiye icyizere ukaba wiyerekana mu buryo bwo gutanga abagabo ngo urusheho kwemerwa. Byaba ari byo se mwiza w’iwacu, ndakwinginze subira ku isoko.
Reka nkomeze nibwirire urungano, harya ngo ibiyobyabwenge bigomba gukomeza kudusarika? Mbese ni igitsure cyabaye gike cyangwa ni twebwe twananiranye? Ko twanga tukishora mu byica ubuzima bwacu ejo igihugu kizaba icyande?
Kera ko umwari yari Nyampinga, none ubu tukaba dusigaye turara ku mihanda duteze, aho uburanga twikanga mu minsi mike ntibuzahinduka ikijuju? Hari icyo tuzaba tukimariye urwatubye?
Erega iyo wize ukabona akazi cyangwa ugakora akandi gahwanye n’amashuri yawe nta kabuza wihahira icyo ushaka.
Yewe ga ngaho muzi za kabari ni twe, baraduca imigani ngo twebwe ab’ubwenge twibera za Huye, Ruhande ngo dusigaye twambuka imipaka disi. Nari nibagiwe ko ka weekend ari ako kuruhuka no gushyira ubwenge ku gihe atari ako kugana za Bugande ku wa gatanu ngo ngaruke ku cyumweru mvuye gusiga ibara imahanga no gusebya aho mvuka.
Nivugiraga ntundebe nabi kandi niba wumva bikubabaje subira ku isoko ndi uwo kwa Kanyarwanda iwabo w’abeza baharanira icyubahiro. Siko twatojwe se kuva mu bwana?
Reka nibwirire n’abahungu twakuranye. Erega ngo muri Amerika barambara, mu nsi y’ikibuno, mbega iby’iwacu! Ibidafashe bidafashije wambaye neza ibitagwa ntiwaberwa? Subiza amaso inyuma rungano.
Amafoto: Internet
Location: Ndamage Building 4th floor
P.O Box: 3477 Kigali- Rwanda
Phones:
+250 788 74 29 08, +250 788 49 69 15, +250 725 94 66 08
Email:
[email protected], [email protected]


text:
Amakuru ikinyamakuru Izuba Rirashe gikesha igitabo cyitwa ‘‘Ubworozi bw’ingurube’’ cyagenewe aborozi b’ingurube, avuga ko ingurube zimaze iminsi zibwaguye zikenera kuba ahantu humutse, kuko imbeho ituruka ahantu hatose ituma abana b’ingurube bavukiye aho hantu bacika intege, bityo bakaba badashobora konka amagurubegurube uko bikwiye. Icyo gihe na nyina ntiba igishoboye guhembera.
Ayo makuru avuga ko umworozi agomba kugenzura buri munsi ko inzu inyagazi ibyariramo irimo ituze, kuko mu gihe ingurube igize ibiyitungura ibyo ari byo byose ntiba igishoboye guhembera amagurubegurube.
Ingurube ikenera amazi mu buryo butandukanye. Umworozi yakagombye kugenzura niba ingurube ifite amazi ahagije kubera ko ingurube yonsa inywa litiro 15 kugeza kuri litiro 30 z’amazi buri munsi. Umworozi aba agomba kugaburira ingurube yabwaguye igiheri gitose cyangwa ibyatsi bibisi bike kugira ngo amara yoroherwe n’amabere yorohe.
Umworozi agomba kugerageza gushyira abana b’ingurube mu rwari. Ibyo abikora agenzura ko aho bajya hahora ubushyuhe bugeze nibura kuri dogere Celcius 25 cyane cyane akanaharinda umuyaga mwinshi.
Umworozi agomba kugenzura ko inyagazi zitita ku bana bazo kubera ko ibyo biba iyo inyagazi ifite ibinure byinshi, iyo inzu zibyariramo idafite ibikoresho bya ngombwa cyangwa iyo muri iyo nzu nta tuze riharangwa. Mu gihe cyo kubyara umworozi agomba kureba niba ingurube ifite amazi ahagije yo kunywa kubera ko inyagazi itakaza amazi menshi yari ifite mu gihe cyo kubyara.
Umworozi agomba guteganya agaferege k’amaganga kubera ko mu gihe utugurube dutangiye gukura dukunda kugenda tunywa ibyo tubonye byose. Umworozi ntagomba guha ingurube yabyaye isaso nyinshi, kuko isaso ituma utwana tw’ingurube tuyinjiramo tukayihishamo.
izuba rirashe
Ingurube zibwaguye zikenera kuba ahantu humutse
Amakuru ikinyamakuru Izuba Rirashe gikesha igitabo cyitwa ‘‘Ubworozi bw’ingurube’’ cyagenewe aborozi b’ingurube, avuga ko ingurube zimaze iminsi zibwaguye zikenera kuba ahantu humutse, kuko imbeho ituruka ahantu hatose ituma abana b’ingurube bavukiye aho hantu bacika intege, bityo bakaba badashobora konka amagurubegurube uko bikwiye. Icyo gihe na nyina ntiba igishoboye guhembera.


text:
Abakundana buri wese ukunze gusanga yifuza neza kumenya niba uwo akunda nawe amukunda by’ukuri, benshi bamenya neza ingano y’urukundo bakundwa ndetse n’amerekezo y’umubano wabo mu buryo butandukanye. Hari abakoresha impano, hari n’abakoresha uburyo bwo kwibaza ibibazo, nk’uko abahanga babivugako hari bibazo bigoranye kandi bitera umutima gukora cyane birenze uko wari usanzwe ukora bigamije kwerekana ishusho nyayo y’urukundo ukundwa ndetse n’aho umubano wanyu ugana.
Ibi ni bimwe mu byo wakwibazaho
Urukundo n’umunezero ni byo biranga abishimiye urukundo
Ibyo waba warasezeranyije cyangwa wasezeranyijwe byaba byari ukuri: mu rukundo habaho gusezeranya umukunzi wawe ibyo uba uzamukorera, biba byiza rero iyo umusezeranyije ibyo ubona uzashobora gusohoza. Mu gihe rero ubona ibyo wasezeranyije utabikoze cyangwa utabigezeho menya ko umubano wawe utameze neza. Kuko uwo mukunda iyo utamukoreye ibyo wamusezeranyije bituma agufata nk’umubeshyi bigatuma agutera ikizere. Ni yo mpamvu kuri iyi ngingo inama abaganga batugira bavuga ko mu rukundo ari byiza kuba inyangamugayo ukavugisha ukuri kandi ukabwiza uwo ukunda ukuri kuko bimufasha kukwakira uko uri.
Abari mu rukundo bumva ntakindi bifuza uretse urukundo n’ibishimo
Uburyo uwo mukundana yishimira abo mu muryango wawe cyangwa bo bamwishimira: mu rukundo umuntu agira abamushyigikira, biba byiza kurushaho iyo ababyeyi n’inshuti ubona bishimira umubano wawe n’uwo mukundana. Mu gihe ubona umuryango wawe utishimira uwo mukundana ni byiza kubanza kumenya impamvu yaba ibitera.Iyo usanze ari impamvu ikomeye wenda hari nk’imico itari myiza bamuziho, nawe wareba ukabon autayihanganira ,ubwo umubano wawe nawe ubona ko uri gukendera. Birumvikana ko mu gihe waba wifuza ko muzarushinga ababyeyi baka batabashigikiye ntacyo mwaba muzageraho.Uku akaba ariko Bryan Conger na Meehan babibona.
Mu gihe usaba cyangwa ugaragaza ibyo wifuza byaba bikubera umutwaro? ni ibintu kamere ko umuntu agira ibyo yifuza. Ikibazo ni ukumenya ese ni gute umukunzi we yakira ibyifuzo byanjye? Ese ni gute nakira ibyifuzo by’umukunzii wanjye? mu gihe urebye ku mpande zombi ukabona wihugiraho gusa ukikunda cyan cyangwa uwo mukundana akumva ko byose ariwe ufite ijambo menye ko umubano wawe ushobora gukendera udafatiye hafi.Erega burya mu rukundo si ngombwa ngo ibyo wifuza bibe ari ibintu bifatika n’ubwo nabyo ari ingenzi ahubwo inama n’ibitekerezo bihamye ni byo bikomeza urukundo. Aha tukanba twibanda cyane ku nama yakugira zigatuma nawe ubona ko umubano wawe nawe ari nta makemwa.
Kureba n’inshuti yawe niba ishishikazwa n’umubano wawe n’abandi: mu rukundo umuntu ntaba wenyine ngo yumve ko agomba kwiharirwa n’uwo akunda gusa, kuko umubano wawe n’abandi nawo uba ukenewe. Mu gihe rero wifuza kumenya neza umubano wawe n’uwo ukunda aho werekeza ni byiza kureba umubano wawe n’abandi waba ushishikaza uwo mukundana. Si byiza gukunda umuntu ngo aguce ku bandi n’ubwo atari byiza kubereka ko ubaha agaciro kumurusha. Mu gihe Atari uko bimeze menya ko umubano wawe nawe ushobora gukomera ariko akaguca ku nshuti.
Urukundo iyo rugeze aho mubabazanya rubaa rugeze mu marembera
Ese waba warabonye ibyishimo mu rukundo: urukundo ruba rwiza iyo rubaye isoko y’ibyishimo n’umunezero, rugatangira gukendera iyo hatangiye kuzamo kubabazanya no guterana agahinda ku mpamvu zitumvikana. Kumenya neza rero niba umubano wawe ukomeye, ni byiza kureba niba mu rukundo waba waraboneyemo ibyishimo. Birumvikana iyo usanze warahuriyemo n’ibibazo kandi ugasanga atari wowe wabigize mo uruhare utangira gutekereza ko umubano wawe ntaho ugana.
Urukundo ni inyanja ngari umuntu yoganamo n’uwo wihebeye mgashira icyusa, mwayisukira musa n’abakina ikabasiga icyasha ikabasigira icyena ku mitima. Mu gihe winjiye mu rukundo ni byiza kubikora ubikunze ukirinda kubabaza uwemeye kugukunda kuko iyo utamukundiye uba umutesheje igihe cye yagutayeho .


text:
Mu gihe isi yugarijwe n’ikibazo cy’abatinganyi n’abakubanyi twifuje kumenya icyo Bibiliya ibivugaho.
Bibiliya itubwira ko ubutinganyi ari icyaha nk’uko tubisanga muri ibi byanditswe Itangiriro 19:1-13; Abalewi 18:22;20:13; Romans 1:26-27;1 Abakorinto 6:9; Abaroma 1:26-27, itwigisha ko by’umwihariko ubutinganyi ari ikintu cyerekana kutumvira Imana. Iyo abantu bakomeje gucumura no kutizera Imana isa nkibihoreye muburyo bwo kubereka ko kwaguka, n’ibyiringiro mu buzima biva kuri yo.
1 Abakorinto 6:9 havuga ko abatinganyi batazaragwa ubwami bw’Imana. Imana ntabwo yaremye umuntu ngo azagire umugambi wo kuba umutiganyi . Bibiriya itubwira ko abantu babaye abatinganyi kubera icyaha Romans 1:24-27 ndetse no kubw’impamvu zabo zihariye. Umuntu ashobora kuvuka yemera vuba akaba yakwemera kuba umutinganyi, bamwe baravuka bakaba bagira nibitekerezo byo gufata kungufu ,abandi kuba abanyabyaha bakomeye ibyo rero benshi ntago baba baravutse bafite ibyo bitekerezo, ahubwo uko bakura, urungano, ibyo bareba, no kutagira amahirwe yo kugira umuntu ukurerera mu nzira nziza y’Imana ibyo bigatera abantu kugoma. N’ubwo Bibiliya itagaragaza ubutinganyi nk’icyaha gikomeye kurusha ibindi. Ibyaha byose ni ikizira ku Mana. Ubutinganyi ni kimwe mu byaha bivugwa mu 1Abakorinto 6:9-10 bishobora kubuza umuntu kwinjira mu bwami bw’Imana atabiretse.
Ukurikije Bibiliya imbabazi z’Imana ziraboneka ku batinganyi nk’uko ziboneka ku basambanyi, abasenga ibigirwamana, abakora ibinyuranye n’amategeko, umujura, n’abandi.
Imana isezeranya imbaraga zo kunesha icyaha harimo n’ubutinganyi, kuri bose bizeye Imana bakemera n’agakiza kayo yatanze. (1 Abakorinto 6:11; 2 Abakorinto 5:17;Abafilipi 4:13)


text:
jeu.
23
août
2012
ISOMO RYA MBERE
Isomo ryo mu ibaruwa ya mbere Mutagatifu Pawulo Intumwa yandikiye Abanyakorinti (1 Kor 1, 26-31)
26Bavandimwe rero, mwebwe abatowe n’Imana, nimurebe uko muteye : murasanga ku bw’abantu nta bahanga benshi babarimo, nta n’ibihangange byinshi bibarimo, ndetse nta na benshi bafite amavuko y’ikirenga. 27Ahubwo rero ibyo abantu bita ibisazi, ni byo Imana yihitiyemo ngo irindagize abiyita abahanga ; kandi ibinyantege nke ku bantu, ni byo Imana yitoreye ngo isuzuguze abanyamaboko ; 28byongeye, abatagira amavuko, b’insuzugurwa, ni bo Imana yihitiyemo ngo ihindure ubusa abiyita imbonera ; 29kugira ngo hatagira umuntu n’umwe wikuza imbere y’Imana. 30Ni yo mukesha kuba muri Kristu Yezu, we watubereye ku bw’Imana ubuhanga n’ubutungane, akaba ari we kandi udutagatifuza akanaturokora. 31Mbese nk’uko byanditswe ngo « Ushaka kwirata wese, niyiratire muri Nyagasani. »
ZABURI (Zab 33 (32), 12-13, 18-19, 20-21)
Inyik/ Hahirwa ihanga Uhoraho abereye Imana.
Hahirwa ihanga Uhoraho abereye Imana,
hahirwa umuryango yitoreye ngo ube imbata ye !
Uhoraho arebera mu bushorishori bw’ijuru,
akabona bene muntu bose.
Uhoraho ni we uragira abamwubaha,
akita ku biringira impuhwe ze,
kugira ngo abakize urupfu,
anababesheho mu gihe cy’inzara.
Twebwe rero twizigiye Uhoraho;
ni we buvunyi bwacu n’ingabo idukingira.
Ibyishimo biri mu mutima wacu ni we bikomokaho,
amizero yacu akaba mu izina rye ritagatifu.
IBANGONDIRIMBO RIBANZIRIZA IVANJILI (Zab 1, 2-3)
Alleluya Alleluya.
Hahirwa umuntu uhimbazwa n’amategeko y’Uhoraho :
yera imbuto uko igihe kigeze.
Alleluya.
IVANJILI
+ Matayo (Mt 25, 14-30)
Muri icyo gihe, Yezu yabwiraga abigishwa be iby’ihindukira rye, maze abacira uyu mugani ati 14“Bizamera nk’umuntu wari ugiye kujya mu rugendo, agahamagara abagaragu be, akababitsa ibintu bye. 15Umwe amuha amatalenta atanu, undi abiri, undi imwe, umuntu wese ku rugero rw’icyo ashoboye, hanyuma aragenda. 16Ako kanya uwari wahawe amatalenta atanu ajya kuyakoresha, maze yunguka andi atanu. 17Uwari wahawe abiri na we yunguka andi abiri. 18Naho uwari wahawe imwe, aragenda acukura umwobo mu gitaka maze ahishamo imari ya shebuja.
19Hashize igihe kirekire shebuja wa ba bagaragu araza, maze abamurikisha ibintu bye. 20Uwahawe amatalenta atanu aregera, maze amuhereza amatalenta atanu yandi agira ati ‘Shobuja, wari wampaye amatalenta atanu, dore andi atanu nungutse.’ 21Shebuja aramubwira ati ‘Ni uko mugaragu mwiza kandi udahemuka, wabaye inyangamugayo mu bintu bike, nzagushinga ibisumbyeho; ngwino wishimane na shobuja !’ 22Uwahawe amatalenta abiri na we araza agira ati ‘Shobuja, wari wampaye amatalenta abiri, dore andi abiri nungutse.’ 23Shebuja aramubwira ati ‘Ni uko mugaragu mwiza kandi udahemuka, wabaye inyangamugayo mu bintu bike, nzagushinga ibisumbyeho; ngwino wishimane na shobuja !’ 24Haza uwahawe talenta imwe aravuga ati ‘Shobuja, nari nzi ko uri umuntu w’umunyabugugu, usarura aho utabibye, ukanura aho utanitse. 25Naratinye ndagenda mpisha italenta yawe mu gitaka : dore ibiri ibyawe.’ 26Naho shebuja aramusubiza ati ‘Mugaragu mubi kandi w’umunebwe, wari uzi ko nsarura aho ntabibye, nkanura aho ntanitse; 27uba rero warabikije imari yanjye abari kunyungukira, nagaruka nkabona ibyanjye n’inyungu. 28Nimumwambure talenta ye maze muyihe ufite amatalenta cumi; 29kuko utunze bazamuha agakungahara; naho udafite na mba bazamwaka n’utwo yaganyiragaho. 30Naho uwo mugaragu w’imburamumaro nimumujugunye hanze, aho azaririra kandi agahekenya amenyo.’”


text:
mer.
26
janv.
2011
Yohani Mariya Muzeyi ni umwe mu babowe Imana makumyabiri na babiri b’i Buganda. Yabatijwe ari mu kigero cy’imyaka mirongo itatu. Abapadri bamaze kugira inama abakristu yo kutishyira umwami, Yohani Mariya na bagenzi be bamaze amezi agera kuri umunani bihishe batagera ahagaragara. Bityo kugera mu bapadri no guhabwa amasakrarnentu bikaba mu ijoro. Byaratinze noneho ntibaba bakihisha. Umwami abatumaho ngo bazamwitabe kuko ibyo kubica bitakiriho. Ariko barabikenga banga kujyayo ahubwo bamenya ko ashaka impamvu yo kubafata. Yohani Mariya Muzeyi abwira abandi ati : «Hoshi! Ubukristu butagaragaye nabwo ntabwo. Tuzihisha na ryari? Ejo nzamwitaba niba mwe mutabishaka.Nanyica ampoye Imana ntacyo bizaba bitwaye ». Buracya arashogoshera n’ibwami. Umutware mukuru w’umwami ngo amubone ati: «Ni ishyano! Kuza wenyine usize bagenzi bawe ni iki? Genda ubabwire mwese muzinduke ejo muzabonane n’umwami ». Asubirayo rero abitekerereza Abapadri, ahabwa Amasakaramentu nuko abasezeraho, acaho aragenda asezera no kuri bagenzi be. Mu gitondo azindukira ibwami wenyine kuko bagenzi be bari batinye. Ageze ibwami ahagarara ku karubanda: Ngo bamubone rero baramufata, baramuboha, bajya kumujugunya mu kidendezi cy’amazi cyari bugufi aho. Ngiyo imitabarukire y’iyo ntwari umwami Mwanga yaherukiyeho guhora iby’Imana.


text:
Bamwe mu bahinzi b’ibireti mu murenge wa Mudende mu karere ka Rubavu, barahamya ko batazi icyo iki gihingwa kimara, kuko ngo baheruka basarura ariko bakaba batazi n’aho kijyanwa.
Aba bahinzi, bavuga ko bahabwa imirima yo guhingamo y’ubuntu, byamara kwera bakabiha ushinzwe kubagurira umusaruro ariko bikarangirira aho.
Manizabayo Eugenie umuhinzi w’ibireti mu murenge wa Mudende, aragira ati “Kumbaza ngo ibireti bimara iki? Ubwo se nagusubiza ngo iki, ko icyo mfa kubona ari amafaranga gusa nabo bakajyana ibireti? Nabitse ifaranga biba bibaye, uko mumbona hashize imyaka irenga itandatu mbihinga ariko mbona bashyize mu modoka ibikurikiraho simbizi ntabwo nzi ngo bifite akahe kamaro.”
Akomeza avuga ko iki kibazo agihuriyeho n’abandi bahinzi benshi, ubona bagenda biyubakira inzu ndetse bibeshaho neza n’imiryango yabo.
Ati “Kuva aho ntangiriye guhinga ibireti mu2010 muri iki kigo cya Mudende naguzemo imirima ine ndetse nubakamo inzu mbayemo n’abana bariga mu mashuri kandi ubwisungane mu kwivuza ntibwabura ariko birangira mbonye amafaranga sinsobanukirwa n’icyo uyu musaruro umara.”
Ubuyobozi bw’Akarere ka Rubavu buvuga iki kibazo cy’imyumvire gikwiye kuzamurwa, abahinzi bagahinga ibyo bazi banasobanukiwe, kandi ngo barateganya ubukangurambaga.
Umuyobozi w’Akarere ka Rubavu ushinzwe imibereho myiza y’abaturage Uwampayizima Marie Grace, yemeza ko abahinzi bakwiye gusobanurirwa uburyo ibireti bibyazwa umusaruro iyo bivuye mu mirima yabo, kabone n’ubwo bitunganyirizwa mu mahanga.
Aragira ati “Ubundi ibireti ni ibihingwa ngengabukunga turabihinga ariko ntibitunganyizwa iwacu, ntibikwiye ko ubumenyi bwabo burangirira mu guhinga no kwakira amafaranga gusa, ni ngombwa ko abaturage bahinga bamenya igikurikiraho nyuma yo kubyeza, bamenye uko bikorwa, ikivamo n’uburyo bibagarukira. Iki kibazo cyo kutabisobanukirwa ntabwo gifitwe n’abahinzi gusa, bizakemurwa n’ubukangurambaga.”
Abahinga ibireti basabwe kunoza ubuhinzi bwabo bakabukora kinyamwuga bongera ubwiza n’ubwinshi, kugira ngo amafaranga ava muri ubu buhinzi akomeze kwiyongera cyane ko abazi akamaro kabyo bemeza ko bivamo imiti icura abantu.
Nyuma y’uko mu minsi ishize abayobozi b’utugari n’abakozi babungirije, n’abanyamabanga nshingwabikorwa b’imirenge mu turere tugize intara y’Uburengerazuba bagiye basezera ku mirimo yabo, bamwe mu (...)
Ubuyobozi bw’akarere ka Nyamasheke buravuga ko buhangayikishijwe n’abantu badukanye ingeso mbi yo gutema inka z’abaturage. Ni nyuma y’aho mu murenge wa Bushenge, mu karere ka Nyamasheke, umuturage (...)
Bamwe mu baturage bubatse inzu z’icyitegererezo mu kagari ka Muhira mu murenge wa Rugerero mu karere ka Rubavu, baravuga ko bamaze amezi ane bategereje kwishyurwa amafaranga agera kuri miliyoni 3 (...)
Ubuyobozi bw’akarere ka Ngoma butangaza ko kuva gahunda ya Girinka munyarwanda yatangira mu mwaka wa 2006, kugeza ubu inka zimaze korozwa imiryango itishoboye muri aka karere zimaze kurenga 6928. (...)
Abaturage bakora mirimo yo gutunganya imihanda no gucukura imirwanyasuri muri gahunda ya VUP mu murenge wa Kinihira ho mu karere ka Ruhango, baravuga ko bamaze igihe kigera ku mezi ane (...)
OPP. MAGERWA, EXPO GROUND, GIKONDO KIGALI, RWANDA PHONE NO : +250-784867952 / 53
© Copyright 2015: Imvaho Nshya. All rights reserved.
Powered by: RPPC.


text:
Ibyo benshi bemeranywaho mu biranga umugore cyangwa umugabo mwiza
Hari impaka zikunda kubaho cyane iyo abantu bavuga ku bijyanye n’ukwiye kuvamo umugabo mwiza cyangwa se umugore mwiza, uzubaka urugo rugakomera. Bamwe bavuga ubutunzi, abandi bakemeza ko bwonyine budahagije, ariko reka turebe bimwe mu byo abantu bagarukaho cyane abakristo.
1. Umugabo cyangwa umugore ukunda Imana kandi akayiha umwanya
2. Umuntu ufite urukundo, mu bintu bigoye mu buzima kandi byo kwitondera ni igihe byagusaba kubana n’umuntu wumva utaramwakira ngo umugirire urukundo. Nta rindi pfundo ryubaka urugo atari urukundo. Nibaza ko mbere yo gukomeza gahunda zose, habanza urukundo kuko niryo banze ry’ibintu byose.
3. Kwizerana gushingiye ku budahemuka. Iyo hagati y’abakundana hahorana urwikekwe, biragoye ko urukundo rwanyu rushinga imizi. Niba ukundana n’umuntu ukabona buri munsi, murakekana. Umukeka nawe agukeka, mushatse mwakwitonda kuko aho mwerekeza atari heza.
Hari ibyo abantu bita byiza byitwa gufuha, ariko bikwiye kuba bifite imipaka kandi bitazana intonganya za buri munsi, no gukekana buri kanya.
4. Umuntu ufite icyerekezo. Hari igihe ubona umusore cyangwa umukobwa ukabona nawe ubwe ameze nk’utazi iyo ava niyo ajya, kubera kutagira umurongo w’ubuzima. Nshuti reka nkubwire Imana itanga umurongo w’ubuzima, nubona utawufite ujye ujya gusenga, winginge Imana, kuko ijya iha ishusho ibintu bitari biyifite. Impamvu ari byiza umuntu ufite icyerekezo ni uko azagufasha kugera ku nzozi zawe.
5. Umuntu ufite imico myiza (inyangamugayo kandi w’umwizerwa, ugwa neza)
6. Umuntu uzi gutega abandi amatwi no kumenya uko avuga ibyo atekereza kandi mu buryo bwiza budasiga ibikomere. Mu bisanzwe uburyo wegereye umuntu ngo muganire ku kibazo runaka, bushobora kuba bumwe mu buryo bugaragaza ko kiri burangire neza cyangwa nabi. Umuntu akwiye kuba yemera gutega mugenzi we amatwi, kandi yajya kumusubiza akamusubizanya ineza.
Buriya impamvu ari byiza ko umuntu agutega amatwi, abantu hari ubwo baba bafite amateka atandukanye, bafite imico itandukanye n’ibindi. Iyo musanze ibibatandukanya bitababera inyungu ahubwo birushaho kubateranya umunsi ku munsi mushatse mwarushaho kwegera Imana, ikarushaho kubayobora bitaragera aho bitagarurwa.
7. Kwihangana. Ubusanzwe burya uko ubayeho abandi batakwihanganiye ntibatindana nawe. Iyo rero wibagiwe ko abandi nabo bakwihanganira, birakugora kwihanganira abandi. Impamvu ni uko nubwo mwakizwa ntimuhora mu mwuka kuko mutuye mu isi, bibasaba ko habaho kwihanganirana kugira ngo mubane amahoro.
8. Umuntu ufite umwuga w’ubugaragu. Bene uyu muntu yemera guca bugufi mu bintu byose.
9. Umuntu wubaha. Si ngombwa ko umuntu ahora yemera ibyo uvuze, ariko ni ngombwa ko yubaha igitekerezo cyawe mbere yo kugitesha agaciro. Urugo ni urw’abantu babiri, nubwo bidakuraho inshingano za buri wese, ariko ibintu birimo kubahana bibamo ibyiza byinshi.
Wenda mu gihe utekereza kuri aya magambo, wibaze ngo mbese ko nifuza kubaka urugo rwiza no guhirwa mu rugendo rw’ubuzima bwanjye, byibuze muri ibi nsomye uwo dukundana yujujemo bingahe? Hanyuma se wowe wujujemo bingahe? Icyakora niba mwarashyize imbere Imana mu byo mukora byose, yabasha guhindura byose byiza, ikabaha ihirwe mu rugendo rwanyu.


text:
Bimwe mu biranga ba Claudette
Claudette ni umukobwa cyangwa umugore uhamye, ntakinishwa , niyo umurebye inyuma ubona ko ari wa muntu udakinishwa.
Ni umunyengufu bamwe bashobora kumwita igishegabo kuko nta mirimo adakora , niyo yaba ikenera ingufu zihambaye.
Agira gahunda ,ibintu bye byose biba biri ku murongo kandi bituma yanga umuntu umuvangira.
Akunda kwigenga ntabwo akunda umuntu umuha amategeko nubwo we akunda kuyatanga bikomeye.
Agira amatsiko kandi buri munsi ahora yiteguye ku buryo ntacyo wamubeshya
Ntabwo agira imyitwarire ya gikobwa kandi kuri we yemera ko kuba wagira icyo ugeraho bitagombera kuba ufite imyaka myinshi.


text:
Byanditswe na Jean de Dieu Tulikumana.
Ibijya gushya birashyuha. Bitangirana imidugararo, amatiku, umwiryane, imvururu n’imiborogo. Kandi buri gihe abenyegeza ikibatsi aba ari nabo ba kizimyamuriro. Ni uko byagenze muri Nyakanga 1973, ni nako byagenze muri Nyakanga 1994. Mbese zisa ntacyo zipfana !
Mw’ijoro ry’uwa kane rishyira uwa gatanu Nyakanga 1973, abiyise ba Kamarade b’uwa gatanu Nyakanga, barangajwe imbere na Jenerali Juvenali Habyarimana, bafashe ubutegetsi ku ngufu z’imbunda bahiritse uwari Umukuru w’Igihugu, Nyakubahwa Geregori Kayibanda. Batangarije Rubanda ko babitewe n’uko Igihugu cyari kigiye korama mu matiku n’ubutiriganya, maze barahagoboka bakirinda kugwa mu rwa Bayanga.
Ariko dusubiye inyuma gato twakwibukiranya ko tariki ya mbere Nyakanga 1973 ku munsi u Rwanda rwizihizaga isabukuru y’imyaka 11 y’Ubwigenge kuri sitade i Nyamirambo, Perezida Kayibanda baramusabose ibyuma birangurura amajwi barabizibya, cyakora nawe abibutsa ko ari ba Rutemayeze.
Na none kandi kugirango umugambi wabo wo gufata ubutegetsi ushoboke, bari barateguye imvururu mu mashuri yisumbuye no muri Kaminuza aho benshi mu banyeshuri b’abatutsi birukanywe muri Gashyantare1973, kimwe na bamwe mu bakozi ba Leta. Icyo cyuka kibi cyakwirakwije igihugu cyose cyari intandaro yo kubona impamvu yo gusobanura ko iyo ba Kamarade batahaba ibintu byari bigiye kudogera.
Ubwo Repubulika ya kabiri ivuka ityo; abanyapolitiki ba Repubulika ya mbere bararigiswa, abandi barafungwa, uhereye kuri Perezida Kayibanda waje kwicwa urubozo.
Ba Kamarade badusezeranyije amahoro n’ubumwe n’amajyambere mu Banyarwanda. Turatura turatunganirwa, dusinda amahoro kugeza dufashwe mpiri, nako twibohoje kw’itariki ya kane Nyakanga 1994.
Iz’amarere zafashe umugi wa Kigali tariki ya kane Nyakanga 1994 ziyobowe na Jenerali Pahulo Kagame. Insinzi zirayiririmba, ziranayitamba karahava. Ubwo niko hirya no hino agafuni n’akandoyi bivuza ubuhuha, abahunga barahunga, abatashye zibakirana ubwuzu zisanganywe, zibashyingura 1930 n’ahandi habakwiye. Jenoside ziyihagarika gutyo, zikomereza gahunda yo gusya no gukomeretsa, mu cyiswe gahunda ya Leta y’ubumwe n’ubwiyunge n’iterambere ryihuse.
Byatangiriye Kagitumba tariki ya mbere Ukwakira 1990 aho Inkotanyi zateye Igihugu zigamije « kuzana demokarasi no gucyura impunzi ».
Kugirango zibigereho zabanje kuyogoza uturere twa Byumba na Ruhengeri, zirica, ziriba, zirasahura, zirarongora… Ariko ziza gusanga hakiri igitotsi kizibangamiye bidasubirwaho kugirango gahunda yazo ibashe gusohora. Nibwo tariki ya 6 Mata 1994 zabanze umuheto zishaka n’imyambi zijya guhiga mu mibyuko ya Masaka na Kanombe, maze bugorobye zicyura imihigo, zitaha zidoga ko zagaritse ingogo. Kuva uwo munsi zisonga mbere mpaka Nyamijosi.
Ubu mu Rwanda demokarasi ni yose kuko buri muntu avuga rikijyana, nta mususu, nta gukebaguzwa, nta kongorera ; hari amashyaka menshi dore ko akabakaba 12 ; nta mfungwa ya politiki iharangwa dore ko ba Ingabire, Ntaganda , Mushayidi na Ntakirutinka ari ba nta byera ngo de. Yewe n’impunzi zaratashye. Izidashaka gutaha ni zazindi za Rukarabankaba zitinya kuryozwa ibyo zakoze.
Iterambere ni ryose kuko nta muturage ukiba muri nyakatsi. U Rwanda rwose rwubatsemo imiturirwa nka Kigali City Tower; buri murenge wabaye Nyarutarama. Nta nzara ikiharangwa, Girinka yaraje, ibigori by’indobanure n’amawuwa birasuma ; imisozi yose ni Ntebe Farm. Muri make u Rwanda rureze. Mbese uwapfuye yarihuse ntiyabonye tingatinga aho itengeneza umuhanda ku muharuro wa Mundende.
Nyamara haracyari ikibazo cya Nyakanga ikunze kuba ihurizo mu mateka y’u Rwanda.
None se :
- Umwami Mutara III Rudahigwa yatanze tariki ya 25 Nyakanga 1959 aguye Ishyanga
- Umwami Kigeli V Ndahindurwa yirukanywe mu Rwanda tariki ya 25 Nyakanga 1960 na n’ubu aheze ishyanga
- Perezida Geregori Kayibanda yakorewe kudeta tariki ya 5 Nyakanga 1973
- Pahulo Kagame n’iz’amarere zabufashe tariki ya 4 Nyakanga 1994 mu mivu y’amaraso n’imiborogo, zimaze kwisasira Perezida Juvenali Habyarimana.
Ariko Inkotanyi nta mpungenge ziziranga kuko zifite intsinzi kuri byose. Kandi Muzehe Kijyana ibyo ntabikozwa azi ko Nyakanga yanga amabuguma gusa.


text:
Ibikoresho
Inyanya zihiye neza zihase ½ kg
Igitunguru 1 gikasemo ibice binini
Amavuta ya elayo ( huile d’olive)
Poivron 2 zitarimo imbuto z’imbere zikasemo binini
Tungurusumu 2 ziseye
Akayiko k’isukali
Akayiko ka vinaigre ya divayi
Akayiko ka origan
Akayiko ka divayi y’umweru
Courgette 1 nini ikasemo duto
Uko bikorwa
Tegura imboga zose, inyanya uzihate, nubona zikugora zitavaho ibishishwa ushobora -kuzishyira mu mazi yabize bikakorohera kuzikuraho ibishishwa
Kata inyanya mu bice binini
Suka inyanya, amavuta na divayi mu isafuriya ubiteke iminota 10 ubishyire ku ruhande
Mu yindi safuriya shyiramo amavuta usukemo ibitunguru ,poivron na tungurusumu -ubiteke iminota 4
Ongeramo courgette ubiteke mu minota 4
Sukamo za nyanya washyize ku ruhande
Ongeramo isukali, vinaigre na origan ubiteke iminota 3
Bivange ukoresheje mixeur ariko ntubinoze cyane ku buryo mu isosi haba hagaragara uduce tw’imboga
Byatanzwe na Madame Marie, umutoza mu guteka.
Tel : 0785296033, email : info@madamemarie.nl
Isosi y’imboga
Ibikoresho
Labels: guteka, ifunguro ry'ingenzi, igikoni


text:
Abingingirwaga gukorerwa amaterasi ubu basigaye babyisabira
Abaturage b’I Rambura mu kagari ka Rugamba basaba ko bakorerwa amaterasi nyuma y’uko aho ayakozwe yatanze umusaruro ufatika.
Ni nyuma y’aho umushinga LWH wa MINAGRI ukoze amaterasi kuri hegitari 697 mu murenge wa Rambura yatanze umusaruro mu kurwanya isuri no kongera umusaruro.
Impinduka yagize zikaba zituma aho atakozwe I Rambura basigaye bayisabira,nyamara atangira gukorwa benshi baringingirwaga kuyakorerwa.
Karigirwa Jean Marie Vianney ni umuturage wo mu Kagari ka Rugamba Umudugudu wa Kibumbiro avuga ko amaterasi i Rambura atageze I Rugamba nyamara kandi barabonye yaragize akamaro gakomeye mu kurwanya isuri no kongera kuho yakozwe.
Akaba ariho ahera asaba ko mu kagari k’iwabo naho yahakorwa,iki cyifuzo kikaba abaturage b’aka gace bakaba barakigejeje ku murenge.
Yagize ati “Isuri yajyaga yibasira imisozi y’iyo ruguru ikayimanura none ubu kubera amaterasi yaje nta kibazo turahinga ifumbire ikagumamo bikera. Aho umuntu yasaruraga imifuka itatu asigaye ahasarura itandatu cyangwa irindwi.”
Karigirwa yongeyeho ati “I Rugamba, ni agace batarakora twifuza ko badukoreramo amaterasi.”
Kuri iki kibazo Umunyamabanga Nshingwabikorwa w’umurenge wa Rambura Gasana Thomas avuga ko kizwi kandi ko bakigejeje ku karere no ku mushinga LWH wabakoreye amaterasi kuri ha ahatandukanye.
Bitewe n’ibiza byo muri Mata ngo umushinga ukaba uri gusana amaterasi yangijwe nabyo,aho bizeye ko nurangiza uzanagera I Rugamba aho abaturage bayifuza.
Yagize ati “Hari akagari kagifite ibibazo by’isuri ka Rugamba. Dukomeje gusaba ngo turebe naho niba bahadukorera.”
Kuri iki kibazo,umuyobozi w’Akarere ka Nyabihu Uwanzwenuwe Theoneste yagize ati “Icyo umuntu yatangira ashima ni icyo cyifuzo cy’abaturage kuko niba ubwabo basigaye babyisabira ni intambwe ikomeye.Kuko nk’uko mubizi ajya gutangira gukorwa byabanje kutumvikana neza mu baturage.”
Yongeraho ko mu murenge wa Rambura hamaze gukorwa amaterasi mu tugari 5 muri 6 tuwugize.
Aka Rugamba gasigaye kakaba gashobora kuzakorwa kuko umushinga wakoze amaterasi wari warakagezemo ukagapima,bikaba bizwi ko ari ha 59 zikenewe gukorwa,igitegerejwe akaba ari amafaranga.